LIZHER PAOL D'AR ROMANED\n1 Paol, servijer Jezuz-Krist, galvet da vezañ abostol, lakaet a-du evit Aviel Doue,\n2 en doa prometet reiñ diagent dre e brofeded er Skriturioù santel,\n3 hag a gomz diwar-benn e Vab, ganet eus lignez David hervez ar c'hig,\n4 disklêriet Mab Doue gant galloud hervez ar Spered a santelezh dre e zasorc'hidigezh a-douez ar re varv, Jezuz-Krist hon Aotrou,\n5 hon eus resevet drezañ ar c'hras hag an abostolerezh, evit degas, en e anv, d'ar sentidigezh ouzh ar feiz an holl vroadoù,\n6 hag a-douez a re-se ez oc'h ivez, c'hwi a zo bet galvet gant Jezuz-Krist,\n7 d'an holl re garet-mat gant Doue a zo e Rom, galvet da vezañ sent: Ar c'hras hag ar peoc'h ra vo roet deoc'h a-berzh Doue hon Tad hag a-berzh an Aotrou Jezuz-Krist!\nPaol en deus c'hoant bras da welout kristenien Rom\n8 Da gentañ e trugarekaan va Doue dre Jezuz-Krist evidoc'h holl, dre ma'z eo ho feiz brudet-mat dre ar bed holl.\n9 Rak Doue, hag a servijan em spered en Aviel e Vab, a zo test din penaos e venegan ac'hanoc'h hep ehan,\n10 o c'houlenn dalc'hmat em fedennoù da gaout erfin, mar bez e volontez, un tu mat da vont d'ho kavout.\n11 Rak c'hoantaat a ran kalz ho kwelout, evit lodennañ ganeoc'h un donezon speredel bennak, evit ma viot kreñvaet,\n12 da lavarout eo, o vezañ en ho touez, ma vimp frealzet asambles dre hor feiz kumun hag a zo hoc'h hini ha va hini.\n13 Hogen, breudeur, ne fell ket din e tremenfec'h hep gouzout em eus alies lakaet em soñj da vont d'ho kavout, da zastum ur frouezh bennak en ho touez evel e-touez ar broadoù all, met miret eo bet kement-se ouzhin betek vremañ.\n14 Dle eo din d'ar C'hresianed ha d'ar Varbared, d'ar furien ha d'ar re zizesk.\n15 Evel-se, e kement hag a sell ouzhin, ez on prest da brezeg an Aviel deoc'h-c'hwi hag a zo e Rom ivez.\nAbeg al lizher\n16 Rak ne'm eus ket mezh eus Aviel Krist; rak un nerzh eus Doue eo, evit silvidigezh an holl re a gred, ar Yuzev da gentañ, ha goude ar Gresian.\n17 Rak ennañ eo diskuliet reizhder Doue, eus ar feiz hag evit ar feiz, hervez ar pezh a zo skrivet: An den reizh a vevo dre ar feiz.\nFulor Doue a-enep an dud\n18 Rak fulor Doue en em ziskuilh eus an neñv a-enep pep dizoujañs Doue ha pep direizhder eus an dud a vir ar wirionez dalc'het en direizhder,\n19 rak ar pezh a c'heller anavezout eus Doue a zo diskuliet sklaer dirazo, Doue en deus e ziskouezet dezho.\n20 Rak traoù diwelus Doue, e c'halloud peurbadus hag e Zoueelezh, a weler gant al lagad noazh abaoe krouidigezh ar bed, pa seller outo a-dreuz e oberoù, e doare n'o deus digarez ebet,\n21 rak o vezañ anavezet Doue, n'o deus ket roet gloar dezhañ evel da Zoue, ha n'o deus ket e drugarekaet, met deuet int d'en em goll en o arguzennoù hag o c'halon dibourvez a skiant a zo bet leuniet a deñvalijenn.\n22 Oc'h en em lavarout fur, deuet int da vezañ sot,\n23 ha troet o deus gloar an Doue divreinus e skeudennoù a ziskouez an den breinus, laboused, pevarzroadeged ha loened-stlej.\n24 Setu perak ivez Doue en deus o roet, hervez droukc'hoantoù o c'halonoù, d'un hudurniezh ken bras m'o deus dizenoret o c'horfoù o-unan,\n25 int hag o deus troet gwirionez Doue e gaou, ha servijet hag azeulet ar c'hrouadur e-lec'h ar C'hrouer, an hini a zo benniget da virviken. Amen.\n26 Setu perak Doue en deus o roet da c'hoantegezhioù mezhus. Rak o maouezed zoken o deus troet an darempred naturel en unan all a zo a-enep an natur.\n27 En hevelep doare ivez, ar wazed, o tilezel an darempred naturel gant ar wreg, a zo bet entanet en o c'hoantidigezh an eil evit egile, oc'h ober gwaz gant gwaz loustonioù mezhus, hag o resev enno o-unan ar gopr a oa dleet d'o diboellerezh.\n28 Evel na fellas ket dezho anavezout Doue, Doue en deus o roet da soñjoù a fallentez e doare ma reont traoù dizellezek.\n29 Leuniet int a bep direizhder, a hudurniezh, a fallentez, a bizhoni, a douellerezh. Karget int a warizi, a vuntroù, a dabutoù, a widre, a fallagriezh.\n30 Flatrerien int, droukkomzerien, enebourien Doue, tud dismegañsus, lorc'hus, aner, ijinus a fallentez, disentus ouzh o zud,\n31 diskiant, disleal, hep hegarated naturel, difrom, didruez,\n32 ha daoust ma'c'h anavezont barnedigezh Doue a lavar ez eo dellezek a varv ar re a ra ar seurt traoù-se, n'int ket hepken ouzh o ober, met ouzhpenn ec'h asantont d'ar re o gra.\nReizh eo barnedigezh Doue\n1 Setu perak, o den, piv bennak ez out, te hag a varn, te a zo dibardon, rak o varn ar re all e varnez a-enep dit, peogwir e varnez, hag e rez an hevelep traoù.\n2 Hogen gouzout a reomp penaos barnedigezh Doue a-enep ar re a ra ar seurt traoù-se a zo hervez ar wirionez.\n3 Ha soñjal a rez, o den, te hag a varn ar re a ra ar seurt traoù-se hag o gra da-unan, e c'helli tec'hout diouzh barnedigezh Doue?\n4 Pe disprizañ a rez pinvidigezhioù e vadelezh, e basianted hag e hir gortozerezh, hep anavezout e c'halv madelezh Doue ac'hanout d'ar geuzidigezh?\n5 Met dre da galeted ha da galon dibened, e tastumez un teñzor a fulor evit deiz ar fulor, ha diskuliadur barnedigezh reizh Doue,\n6 pa roio en-dro da bep hini hervez e oberennoù,\n7 ar vuhez peurbadus d'ar re a gendalc'h en oberoù mat, a glask ar c'hloar, an enor hag an divarvelezh,\n8 met droukc'hras ha fulor d'ar re zisuj, d'ar re a stourm ouzh ar wirionez hag a sent ouzh an direizhder,\n9 glac'har hag anken war bep ene den a ra an droug, war ar Yuzev da gentañ, ha goude war ar Gresian,\n10 met gloar, enor ha peoc'h da bep den a ra ar mad, d'ar Yuzev da gentañ, ha goude d'ar Gresian.\n11 Rak Doue ne ra van ebet ouzh diavaezioù an dud.\n12 An holl re o devo pec'het hep al lezenn, a varvo ivez hep al lezenn, hag an holl re o devo pec'het o kaout al lezenn, a vo barnet dre al lezenn.\n13 Rak n'eo ket ar re a selaou al lezenn a zo reizh dirak Doue, met ar re a vir al lezenn eo ar re a vo reishaet.\n14 Pa zeu tud ar broadoù, int ha n'o deus ket al lezenn, d'ober dre natur ar pezh a zo el lezenn, ez int ul lezenn dezho o-unan, o vezañ n'o deus ket al lezenn,\n15 diskouez a reont penaos oberenn al lezenn a zo skrivet en o c'halonoù, o c'houstiañs a ro testeni, hag o soñjoù a damall pe a zigarez anezho.\n16 Kement-se a vo gwelet d'an deiz ma varno Doue oberoù kuzhet an dud dre Jezuz-Krist, hervez va Aviel.\nAr Yuzevien hag al lezenn\n17 Te, hag a zo anvet Yuzev, en em harp war al lezenn, a denn gloar eus Doue,\n18 a anavez e volontez, a gav mat ar pezh a zo dispar, o vezañ desket dre al lezenn,\n19 a gred bezañ rener ar re dall, sklêrijenn ar re a zo en deñvalijenn,\n20 kelenner ar re ziouiziek, mestr ar re zizesk, dre ma ec'h eus el lezenn reolenn ar ouiziegezh hag ar wirionez.\n21 Te eta a gelenn ar re all, n'en em gelennez ket da-unan? Te a brezeg na zleer ket laerezh, hag e laerez!\n22 Te a lavar na zleer ket ober avoultriezh, hag e rez avoultriezh! Te a gasa an idoloù, hag e laerez temploù!\n23 Te a denn gloar eus al lezenn, hag e tizenorez Doue o terriñ al lezenn!\n24 Rak anv Doue a zo dismegañset e-touez ar broadoù en abeg deoc'h, evel ma'z eo kement-se skrivet.\n25 Gwir eo ez eo an amdroc'h talvoudek mar mirez al lezenn, met mard out un torrer eus al lezenn, da amdroc'h a zeu da vezañ diamdroc'h.\n26 Mar mir eta an hini n'eo ket amdroc'het gourc'hemennoù al lezenn, hag-eñ ne vo ket kontet e ziamdroc'h dezhañ evel un amdroc'h?\n27 Ha mar mir al lezenn an hini n'eo ket amdroc'het dre natur, hag-eñ ne varno ket ac'hanout, te hag a dorr al lezenn gant da lizherenn ha da amdroc'h?\n28 Rak n'eo ket Yuzev an neb n'eo nemet en diavaez, ha n'eo ket an amdroc'h an hini a zo graet en diavaez er c'hig,\n29 met eus an diabarzh eo e vezer Yuzev, hag an amdroc'h a zo hini ar galon, hervez ar spered ha nann hervez al lizherenn. E veuleudi ne zeu ket eus an dud, met eus Doue.\nDreistelezh ar Yuzevien\n1 Petra eta eo dreistelezh ar Yuzev? Pe, petra eo talvoudegezh an amdroc'h?\n2 Bras eo e pep doare, dreist-holl dre ma'z eo bet fiziet enno diouganoù Doue.\n3 Petra eta, ma'z eus hiniennoù ha n'o deus ket kredet, daoust hag o diskredoni a gaso da netra fealded Doue?\n4 N'eo ket! Met ra vo Doue anavezet gwirion ha pep den gaouiat, hervez ma'z eo skrivet: Evit ma vi kavet reizh ez komzoù, ha ma trec'hi pa varnor.\n5 Met mar deu hon direizhder da ziskouez reizhder Doue, petra a lavarimp? Daoust ha direizh e vo Doue pa ziskouezo e gounnar? Komz a ran evel an dud.\n6 N'eo ket! Anez, penaos e varno Doue ar bed?\n7 Ha mar deu gwirionez Doue da lugerniñ muioc'h evit e c'hloar dre va gaou, perak ez on c'hoazh barnet evel ur pec'her?\n8 Perak ne reomp ket an droug evit m'en em gavfe ar mad a gement-se? evel ma'z eus hiniennoù a desteni e lavaromp, en ur zroukkomz ac'hanomp. Kondaonidigezh an dud-se a zo reizh.\nDindan ar pec'hed eo an holl dud\n9 Petra eta? Ha gwelloc'h ez omp-ni? E nep doare. Rak diskouezet hon eus penaos emañ an holl, Yuzevien ha Gresianed, dindan ar pec'hed,\n10 hervez ma'z eo skrivet: N'eus den reizh ebet, nann, n'eus ket unan,\n11 n'eus den hag en defe skiant, n'eus den hag a glaskfe Doue,\n12 an holl a zo en em zianket, an holl a zo en em lousaet asambles, n'eus den hag a rafe ar mad, n'eus ket unan.\n13 O c'horzailhenn a zo ur bez digor, touellet o deus gant o zeod, binim naer-wiber o deus dindan o muzelloù,\n14 o genoù a zo leun a vallozh hag a c'hwervoni,\n15 prim eo o zreid da skuilhañ ar gwad,\n16 emañ ar gwastoù hag an distruj war o hentoù,\n17 n'o deus ket anavezet hent ar peoc'h,\n18 doujañs Doue n'emañ ket dirak o daoulagad.\n19 Hogen gouzout a reomp penaos kement a lavar al lezenn, en lavar d'ar re a zo dindan al lezenn, evit ma vo serret pep genoù, ha ma teuio ar bed holl da vezañ kablus dirak Doue.\n20 Rak kig ebet ne vo reishaet dirazañ dre oberoù al lezenn, rak dre al lezenn eo e teu anaoudegezh ar pec'hed.\nReizhder Doue dre ar feiz e gwad Jezuz-Krist\n21 Met bremañ reizhder Doue a zo diskouezet hep al lezenn, al lezenn hag ar brofeded o reiñ testeni dezhañ,\n22 reizhder Doue dre ar feiz eus Jezuz-Krist, evit an holl re ha war an holl re a gred, rak n'eus diforc'h ebet,\n23 an holl o deus pec'het hag a vank dezho gloar Doue;\n24 reishaet int evit netra dre e c'hras, dre an dasprenadur a zo e Jezuz-Krist,\n25 eñ hag a zo bet lakaet gant Doue da vezañ un aberzh a drugarez dre ar feiz en e wad, evit diskouez e reizhder, dre m'en doa lezet digastiz ar pec'hedoù graet diagent, e-pad deizioù pasianted Doue,\n26 evit diskouez eta e reizhder en amzer a-vremañ, e-doare da vezañ e-unan reizh, hag an hini a reisha an neb en deus ar feiz eus Jezuz.\n27 Pelec'h eta emañ an abeg da dennañ gloar? Kaset eo kuit. Dre beseurt lezenn? Dre hini an oberoù? Nann, met dre lezenn ar feiz.\n28 Setu perak tennañ a reomp a gement-se ez eo reishaet an den dre ar feiz, hep oberoù al lezenn.\n29 Doue, ha bez' eo hepken Doue ar Yuzevien? N'eo ket ivez hini ar broadoù? Ya, bez' eo ivez hini ar broadoù,\n30 rak un Doue hepken a zo, a reishaio an amdroc'hidi dre ar feiz hag an diamdroc'hidi dre ar feiz.\n31 Kas a reomp eta da netra al lezenn dre ar feiz? N'eo ket! Er c'hontrol, kadarnaat a reomp al lezenn.\nAbraham reishaet dre ar feiz\n1 Petra a lavarimp eta en deus Abraham hon tad kavet hervez ar c'hig?\n2 Mard eo bet Abraham reishaet dre an oberoù, en deus lec'h da dennañ gloar, met nann dirak Doue.\n3 Rak petra a lavar ar Skritur? Abraham a gredas Doue, ha kement-se a voe kontet dezhañ da reizhder.\n4 Hogen, gopr an hini a labour n'eo ket kontet dezhañ evel ur c'hras, met evel un dra dleet,\n5 ha d'an hini na labour ket, met a gred en hini a reisha an den dizoue, e feiz a zo kontet dezhañ da reizhder.\n6 Evel-se ivez e tisklêr David eürusted an den a zo kontet dezhañ gant Doue ar reizhder hep an oberoù:\n7 Eürus ar re a zo pardonet dezho o direizhderioù, hag a zo goloet o fec'hedoù!\n8 Eürus an den na damallo ket an Aotrou dezhañ e bec'hed!\n9 An eürusted-se eta, daoust hag eo evit an amdroc'hidi hepken pe evit an diamdroc'hidi ivez? Rak lavarout a reomp e voe e feiz kontet da Abraham da reizhder.\n10 Pegoulz eta eo bet kontet dezhañ? Pa oa amdroc'het pe diamdroc'h? Ne oa ket goude an amdroc'h, met e-pad ma oa c'hoazh diamdroc'h.\n11 Hag e resevas arouez an amdroc'h evel siell ar reizhder eus ar feiz en doa pa oa diamdroc'h, evit bezañ tad d'an holl re a gred, evito da vezañ diamdroc'h, ha ma vo ar reizhder ivez kontet dezho,\n12 hag evit bezañ tad an amdroc'hidi, ar re n'int ket amdroc'het hepken, met c'hoazh a gerzh dre roudoù ar feiz en doa hon tad Abraham pa oa diamdroc'h.\n13 Rak ar bromesa da gaout ar bed da hêrezh n'eo ket bet graet da Abraham pe d'e lignez dre al lezenn, met dre reizhder ar feiz.\n14 Hogen mard eo ar re eus al lezenn an heritourien, ar feiz a zo aet da netra hag ar bromesa a zo torret,\n15 rak al lezenn a zegas ar gounnar, rak e-lec'h n'eus lezenn ebet, n'eus ket a dorridigezh-lezenn.\n16 Dre ar feiz eta eo, evit ma vefe dre c'hras, hag evit ma vefe ar bromesa asuret d'an holl lignez, nann hepken d'an hini a zo eus al lezenn, met ivez d'an hini a zo eus feiz Abraham, eñ hag a zo hon tad deomp-ni holl,\n17 hervez ma'z eo skrivet: Da lakaet em eus da vezañ tad da un engroez a vroadoù. Hag ez eo dirak Doue en deus kredet ennañ, eñ hag a ro buhez d'ar re varv hag a c'halv an traoù n'emaint ket evel ma vijent.\n18 Oc'h esperout a-enep da bep esperañs, en deus kredet e teufe da vezañ tad da veur a vroad, hervez ar pezh a oa bet lavaret: Evel-se e vo da lignez.\n19 Ne oa ket dinerzh er feiz, ne chomas ket da soñjal e oa e gorf dija gwanaet, pa'z eo gwir e oa erru tost da gant vloaz, hag e oa mammoù Sara e stad a varv.\n20 N'en doe ket douetañs dre zifiziañs e-keñver promesa Doue, met kreñvaet e voe dre ar feiz, en ur reiñ gloar da Zoue,\n21 o krediñ start penaos ar pezh en deus prometet, a c'hell ivez e seveniñ.\n22 Setu perak kement-se a voe kontet dezhañ da reizhder.\n23 Hogen n'eo ket hepken evitañ eo skrivet e oa kontet-se dezhañ,\n24 met evidomp-ni eo ivez, rak deomp e vo kontet ivez kement-se, mar kredomp en hini en deus dasorc'het a-douez ar re varv Jezuz hon Aotrou,\n25 a zo bet droukroet evit hor pec'hedoù, ha dasorc'het evit hor reizhadur.\nPeoc'h ha levenez\n1 O vezañ eta reishaet dre ar feiz, hon eus ar peoc'h gant Doue dre hon Aotrou Jezuz-Krist,\n2 eñ hag en deus roet deomp, dre ar feiz, digor d'ar c'hras-se a chomomp start enni, hag ez omp laouen en esperañs eus gloar Doue.\n3 N'eo ket e kement-se hepken, met laouen omp ivez er glac'haroù, o c'houzout penaos ar glac'har a zegas an dalc'husted,\n4 an dalc'husted a zegas ar vertuz amprouet, hag ar vertuz amprouet a zegas an esperañs.\n5 Hag an esperañs ne douell ket, rak karantez Doue a zo bet skuilhet en hor c'halonoù gant ar Spered-Santel a zo bet roet deomp.\n6 Rak pa oamp c'hoazh hep nerzh, Krist a zo marvet, en amzer merket, evit tud zizoue.\n7 A-boan ma varvfed evit un den reizh. Marteze en em grennfe unan bennak da vervel evit un den mat.\n8 Met Doue a ziskouez e garantez en hor c'heñver, o vezañ ma oamp c'hoazh pec'herien pa'z eo marvet Krist evidomp.\n9 O vezañ eta bremañ reishaet dre e wad, muioc'h a-se e vimp salvet gantañ eus ar gounnar.\n10 Rak mard omp bet, pa oamp enebourien, adunvanet gant Doue dre varv e Vab, muioc'h a-se o vezañ adunvanet, e vimp salvet dre e vuhez.\n11 N'eo ket kement-se hepken, met c'hoazh ez omp laouen e Doue dre hon Aotrou Jezuz-Krist, hon eus resevet bremañ an adunvanidigezh drezañ.\nAr marv dre Adam hag ar vuhez dre Grist\n12 Setu perak, evel ma'z eo dre un den hepken ez eo deuet ar pec'hed er bed, ha dre ar pec'hed ar marv, evel-se ivez ar marv a zo deuet d'en em astenn war an holl dud, rak holl o deus pec'het.\n13 Rak ar pec'hed a oa er bed a-raok al lezenn, met ar pec'hed n'eo ket kontet pa n'eus lezenn ebet.\n14 Koulskoude ar marv en deus renet adalek Adam betek Moizez, zoken war ar re n'o doa ket pec'het dre un disentidigezh heñvel ouzh hini Adam, eñ a oa skeudenn an hini a zlee dont.\n15 Met n'emañ ket eus donezon ar c'hras evel eus ar pec'hed. Rak mard eo marvet tud e-leizh dre bec'hed unan hepken, muioc'h a-se gras Doue ha donezon ar c'hras deuet eus un den hepken, Jezuz-Krist, a zo en em skuilhet puilh war galz a dud.\n16 Ha n'emañ ket eus an donezon evel eus ar pezh a zo c'hoarvezet dre unan hepken en deus pec'het. Rak ar varnedigezh a zo deuet da vezañ kondaonidigezh goude ur pec'hed hepken, met donezon ar c'hras a zo deuet da vezañ reizhadur goude meur a bec'hed.\n17 Rak mar dre bec'hed unan hepken en deus renet ar marv dre unan hepken, muioc'h a-se ar re a resev ar fonnder eus ar c'hras hag eus donezon ar reizhder a reno er vuhez dre unan hepken, Jezuz-Krist.\n18 Neuze, evel m'eo deuet ar varnedigezh da vezañ kondaonidigezh war an holl dud dre ur pec'hed hepken, evel-se ivez dre un ober a reizhder hepken eo deuet war an holl dud ar reizhadur a ro ar vuhez.\n19 Evel dre zisentidigezh un den hepken kalz a zo bet lakaet da bec'herien, evel-se ivez dre sentidigezh unan hepken kalz a vo lakaet da reizh.\n20 Hogen al lezenn a zo deuet evit lakaat ar pec'hed da fonnañ; met e-lec'h m'en deus fonnet ar pec'hed, ar c'hras he deus dreistfonnet;\n21 hag evel m'en deus ar pec'hed renet evit reiñ ar marv, evel-se ivez e ren ar c'hras dre ar reizhder evit reiñ ar vuhez peurbadus dre Jezuz-Krist hon Aotrou.\nAr vadeziant e Jezuz-Krist\n1 Petra a lavarimp eta? Ha chom a raimp er pec'hed evit ma fonno ar c'hras?\n2 N'eo ket! Marv omp d'ar pec'hed, penaos e c'hellfemp bevañ c'hoazh ennañ?\n3 Hag-eñ n'ouzoc'h ket penaos ni holl hag a zo bet badezet e Jezuz-Krist, a zo bet badezet en e varv?\n4 Sebeliet omp eta gantañ dre ar vadeziant en e varv, evit, evel ma'z eo Krist dasorc'het a-douez ar re varv dre c'hloar an Tad, ma kerzhimp-ni ivez en hevelep doare e nevezded a vuhez.\n5 Rak mard omp bet graet ur memes plantenn gantañ dre an heñveledigezh ouzh e varv, e vimp ivez dre an heñveledigezh ouzh e zasorc'hidigezh,\n6 o c'houzout penaos hon den kozh a zo bet kroazstaget gantañ, evit ma vo korf ar pec'hed distrujet, hag evit na vimp mui sklaved ar pec'hed.\n7 Rak an hini a zo marv, a zo dieubet eus ar pec'hed.\n8 Hogen, mard omp marv gant Krist, e kredomp e vevimp ivez gantañ,\n9 o c'houzout penaos Krist dasorc'het a-douez ar re varv ne varvo ken; ar marv n'en deus ken galloud warnañ.\n10 Rak o vervel, eo marvet ur wech hepken evit ar pec'hed, met o vevañ, e vev evit Doue.\n11 C'hwi ivez eta, en em sellit evel marv d'ar pec'hed da vat, met bev evit Doue, e Jezuz-Krist hon Aotrou.\n12 Ra chomo eta ar pec'hed hep ren en ho korf marvel, evit ma sentfec'h ouzh e zroukc'hoantoù.\n13 Na roit ket hoc'h izili d'ar pec'hed evit bezañ binvioù a zireizhder, met en em roit hoc'h-unan da Zoue evel tud deuet eus ar marv d'ar vuhez, ha roit hoc'h izili evel binvioù a reizhder evit Doue.\n14 Rak ar pec'hed n'en devo ket galloud warnoc'h, dre ma n'emaoc'h ket dindan al lezenn met dindan ar c'hras.\nSklaved d'ar reizhder evit ar santeladur\n15 Petra eta? Ha pec'hiñ a raimp dre ma n'emaomp ket dindan al lezenn met dindan ar c'hras? N'eo ket!\n16 Hag-eñ n'ouzoc'h ket penaos mar en em roit sklaved da unan bennak da sentiñ outañ, ez oc'h sklaved d'an hini ma sentit outañ, pe d'ar pec'hed evit ar marv, pe d'ar sentidigezh evit ar reizhder?\n17 Ha grasoù ra vo roet da Zoue, goude bezañ bet sklaved d'ar pec'hed, hoc'h eus sentet a galon ouzh reolenn a gelennadurezh oc'h bet roet dezhi.\n18 Hag o vezañ bet dieubet eus ar pec'hed, oc'h deuet sklaved d'ar reizhder.\n19 Komz a ran hervez giz an dud en abeg da zinerzhded ho kig. Evel eta ma hoc'h eus roet hoc'h izili da sklaved d'an hudurniezh ha d'ar fallentez, evit ar fallentez, evel-se roit hoc'h izili bremañ da sklaved d'ar reizhder, evit ar santeladur.\n20 Rak pa oac'h sklaved d'ar pec'hed, e oac'h frank e-keñver ar reizhder.\n21 Peseurt frouezh a dennec'h neuze eus an traoù-se a ra mezh deoc'h bremañ? Rak diwezh an traoù-se eo ar marv.\n22 Met bremañ, o vezañ dieubet eus ar pec'hed ha deuet sklaved da Zoue, e tennit evit frouezh ar santeladur hag evit diwezh ar vuhez peurbadus.\n23 Rak gopr ar pec'hed eo ar marv, met donezon Doue eo ar vuhez peurbadus e Jezuz-Krist hon Aotrou.\nAr gristenien dizereet diouzh al lezenn\n1 Daoust ha n'ouzoc'h ket, breudeur, rak komz a ran ouzh tud a anavez al lezenn, penaos al lezenn n'he deus galloud war an den nemet e-pad ma'z eo bev?\n2 Rak ur wreg dimezet a zo ereet dre al lezenn ouzh he fried e-pad ma'z eo bev, met mar deu he fried da vervel, dizereet eo diouzh lezenn ar pried.\n3 Evel-se eta, mar deu da zimeziñ da ur gwaz all e-pad buhez he fried, e vo anvet avoultrerez. Met mar deu he fried da vervel, dieubet eo diouzh al lezenn e doare ma n'eo ket avoultrerez o tont da zimeziñ da ur gwaz all.\n4 Evel-se, va breudeur, c'hwi ivez a zo marv d'al lezenn dre gorf Krist, evit bezañ da unan all, d'an hini a zo dasorc'het a-douez ar re varv, evit ma tougimp frouezh da Zoue.\n5 Rak pa oamp er c'hig, c'hoantegezhioù ar pec'hedoù a laboure en hon izili war-bouez al lezenn, o tougen frouezh d'ar marv.\n6 Met bremañ dizereet omp diouzh al lezenn, o vezañ marv d'ar pezh a oamp dalc'het dindanañ, e doare ma servijomp e nevezded ar spered ha nann hervez al lizherenn a zo deuet da vezañ kozh.\n7 Petra a lavarimp eta? Ha pec'hed eo al lezenn? N'eo ket! Met ne'm eus anavezet ar pec'hed nemet dre al lezenn. Rak ne'm bije ket anavezet an droukc'hoant ma n'en dije ket lavaret al lezenn: Ne zroukc'hoantai ket.\n8 Met ar pec'hed, o kemer an tu eus ar gourc'hemenn, en deus lakaet ennon a bep seurt droukc'hoantoù. Rak hep al lezenn, ar pec'hed a zo marv.\n9 Rak me a oa bev gwechall hep lezenn, met pa'z eo deuet ar gourc'hemenn, ar pec'hed en deus adkemeret buhez, hag ez on deuet da vervel.\n10 Hag eo en em gavet penaos ar gourc'hemenn hag a zlee reiñ din ar vuhez, en deus roet din ar marv.\n11 Rak ar pec'hed o kemer an tu eus ar gourc'hemenn, en deus touellet ac'hanon, ha drezañ en deus va lazhet.\n12 Al lezenn eta a zo santel, hag ar gourc'hemenn a zo santel, reizh ha mat.\n13 Ha roet en deus din neuze ar marv ar pezh a zo mat? N'eo ket! Met ar pec'hed, evit m'en em ziskouez evel pec'hed, en deus roet din ar marv dre un dra vat, evit ma teu ar pec'hed, dre ar gourc'hemenn, da vezañ gwall bec'her.\nAl lezenn a zo speredel, met me a zo kigel\n14 Rak gouzout a reomp ez eo al lezenn speredel, met me a zo kigel, gwerzhet d'ar pec'hed.\n15 Rak ne gavan ket mat ar pezh a ran, ober a ran ar pezh na fell ket din, ober a ran ar pezh a gasaan.\n16 Hogen, mar gran ar pezh na fell ket din, ec'h anavezan ez eo mat al lezenn.\n17 Bremañ eta n'eo mui me a ra kement-se, met ar pec'hed a chom ennon.\n18 Rak gouzout a ran penaos ar mad ne chom ket ennon, da lavarout eo em c'hig: c'hoant am eus d'ober ar mad, met ne gavan ket ar galloud d'henn ober,\n19 rak ne ran ket ar mad a fellfe din, met ober a ran an droug na fellfe ket din.\n20 Mar gran ar pezh na fell ket din, n'eo mui me a ra kement-se, met ar pec'hed a chom ennon.\n21 Kavout a ran eta al lezenn-mañ: pa fell din ober ar mad, an droug a zo stag ouzhin.\n22 Rak kavout a ran plijadur e lezenn Doue hervez an den a-ziabarzh,\n23 met gwelout a ran ul lezenn all em izili, ul lezenn a ra brezel a-enep lezenn va c'hlevidigezh hag am dalc'h ereet ouzh lezenn ar pec'hed a zo em izili.\n24 Paour-kaezh paotr ma'z on! Piv a zieubo ac'hanon eus korf ar marv-mañ?\n25 Trugarekaat a ran Doue dre Jezuz-Krist hon Aotrou! Evel-se eta, me va-unan a servij lezenn Doue dre ar glevidigezh, met lezenn ar pec'hed dre ar c'hig.\nDieubet eo ar c'hristen dre ar Spered a Vuhez\n1 Bremañ eta n'eus ken a gondaonidigezh evit ar re a zo e Jezuz-Krist, ar re a gerzh nann hervez ar c'hig met hervez ar spered,\n2 rak lezenn ar Spered a vuhez hag a zo e Jezuz-Krist, he deus va dieubet eus lezenn ar pec'hed hag ar marv.\n3 Rak, ar pezh a oa dibosupl d'al lezenn dre ma oa dinerzh en abeg d'ar c'hig, Doue, en ur gas e Vab e-unan en ur c'hig heñvel ouzh hini ar pec'hed hag en abeg d'ar pec'hed, a gondaonas ar pec'hed er c'hig,\n4 evit ma vefe sevenet reizhder al lezenn ennomp-ni ha ne gerzhomp ket hervez ar c'hig met hervez ar spered.\n5 Rak ar re a vev hervez ar c'hig a laka o c'harantez e traoù ar c'hig, met ar re a vev hervez ar spered a laka o c'harantez e traoù ar spered.\n6 Karantez ar c'hig eo ar marv, met karantez ar spered eo ar vuhez hag ar peoc'h,\n7 rak karantez ar c'hig a zo enebiezh ouzh Doue, dre na sent ket ouzh lezenn Doue, hag evit gwir ne c'hell ket henn ober.\n8 Setu perak ar re a zo er c'hig ne c'hellont ket plijout da Zoue.\n9 Hogen n'oc'h ket er c'hig met er spered, gant ma chomo Spered Doue ennoc'h. Mard eus unan bennak ha n'en deus ket Spered Krist, hennezh n'eo ket dezhañ.\n10 Met mard emañ Krist ennoc'h, ar c'horf a zo marv en abeg d'ar pec'hed, met ar spered a zo buhez en abeg d'ar reizhder.\n11 Mar chom ennoc'h Spered an hini en deus dasorc'het Jezuz a-douez ar re varv, an hini en deus dasorc'het Krist a-douez ar re varv, a roio ivez ar vuhez d'ho korfoù marvel dre e Spered a chom ennoc'h.\n12 Evel-se eta, breudeur, ez omp dleourien, met n'eo ket d'ar c'hig evit bevañ hervez ar c'hig.\n13 Rak mar bevit hervez ar c'hig, e varvot; met mar lakait dre ar Spered da vervel oberoù ar c'horf, e vevot.\n14 Rak an holl re hag a zo renet gant Spered Doue, a zo mibien Doue.\n15 Ha n'hoc'h eus ket resevet ur spered a sklavelezh evit bezañ c'hoazh en aon, met resevet hoc'h eus ur Spered advugelañ a laka ac'hanomp da grial: Abba! Tad!\n16 Ar Spered e-unan a ro testeni gant hor spered ez omp bugale da Zoue.\n17 Ha mard omp bugale, ez omp ivez heritourien, heritourien da Zoue ha kenheritourien gant Krist, mar gouzañvomp poan koulskoude gantañ, evit ma resevimp ivez gloar gantañ.\nGloar bugale Doue\n18 Me a gav din n'eus heñveledigezh ebet etre poanioù an amzer a-vremañ hag ar c'hloar a vo diskuliet ennomp.\n19 Rak ar c'hoant start a c'hortoz ar grouadelezh eo diskuliadur mibien Doue,\n20 rak n'eo ket dre gaer emañ ar grouadelezh dindan ar mogidelloù, met eo en abeg d'an hini en deus he lakaet,\n21 gant an esperañs e vo ivez dieubet eus sklavelezh ar vreinadurezh, evit bezañ e frankiz glorius bugale Doue.\n22 Gouzout a reomp penaos betek vremañ an holl grouadelezh a-bezh a huanad hag a c'houzañv gwentloù ar gwilioud,\n23 ha n'eo ket hi hepken, met ni ivez, ni hag hon eus frouezh kentañ ar Spered, e huanadomp ivez ennomp hon-unan, o c'hortoz an advugelañ, dasprenadur hor c'horf.\n24 Rak salvet omp en esperañs, met an esperañs a weler n'eo ken esperañs. Pa weler un dra, penaos c'hoazh e c'heller e esperout?\n25 Met ma'c'h esperomp ar pezh na welomp ket, eo ez omp ouzh henn gortoz gant pasianted.\n26 Ha zoken ivez ar Spered a sikour ac'hanomp en hon dinerzhded. Rak n'ouzomp ket petra a zleomp goulenn evit pediñ evel ma'z eo dereat. Met ar Spered e-unan a erbed evidomp dre huanadoù na c'hellont ket bezañ displeget.\n27 An hini a furch ar c'halonoù a oar petra eo soñj ar Spered, rak pediñ a ra evit ar sent hervez Doue.\n28 Ha gouzout a reomp penaos pep tra a dro da vad evit ar re a gar Doue, ar re a zo galvet hervez e ziviz.\n29 Rak ar re en deus anavezet a-ziaraok, en deus ivez raktonket da vezañ heñvel ouzh skeudenn e Vab, evit ma vo hemañ ar c'hentañ-ganet e-touez meur a vreur.\n30 Hag ar re en deus raktonket, en deus ivez o galvet. Hag ar re en deus galvet, en deus ivez o reishaet. Hag ar re en deus reishaet, en deus ivez roet gloar dezho.\n31 Petra a lavarimp eta diwar-benn an traoù-se? Mard eo Doue evidomp, piv a vo a-enep deomp?\n32 Eñ ha n'en deus ket espernet e Vab e-unan, met en deus e roet evidomp holl, penaos ne roio ket pep tra deomp gantañ?\n33 Piv a savo evit tamall ar re zibabet gant Doue? Doue eo an hini a reisha.\n34 Piv eo an hini a gondaon? Krist eo an hini a zo marv, hag ouzhpenn eo dasorc'het, zoken eo a-zehoù da Zoue, hag ivez ec'h erbed evidomp.\n35 Piv a zispartio ac'hanomp diouzh karantez Krist? Bez' e vo an anken, ar glac'har, an heskinerezh, an naon, an noazhder, ar riskl, ar c'hleze?\n36 Evel-se eo skrivet: Abalamour dit-te, omp lakaet d'ar marv bemdez, ha sellet evel deñved kempennet d'ar gigerezh.\n37 Met en holl draoù-se ez omp ouzhpenn trec'herien dre an hini en deus hor c'haret.\n38 Rak sur on penaos nag ar marv, nag ar vuhez, nag an aelez, nag ar priñselezhioù, nag ar galloudoù, nag an traoù a-vremañ, nag an traoù da zont,\n39 nag an uhelder, nag an donder, na krouadur all ebet, ne c'hello hon dispartiañ diouzh karantez Doue a zo e Jezuz-Krist hon Aotrou.\n1 Me a lavar ar wirionez e Krist, ne lavaran gaou ebet, va c'houstiañs a ro testeni din dre ar Spered-Santel,\n2 penaos em eus un dristidigezh vras hag ur glac'har dalc'hus em c'halon.\n3 Rak karout a rafen bezañ va-unan milliget ha dispartiet diouzh Krist evit va breudeur, va c'herent hervez ar c'hig,\n4 a zo Israeliz, a zo bet roet dezho an advugelañ, ar c'hloar, an emglevioù, donezon al lezenn, al lid, ar promesaoù,\n5 a zo deuet eus lignez an tadoù, hag a zo deuet diouto hervez ar c'hig Krist, an hini a zo Doue dreist an holl draoù, benniget da virviken. Amen.\n6 N'eo ket koulskoude m'en defe komz Doue deuet da netra. Rak an holl re a zo deuet eus lignez Israel n'int ket Israel,\n7 hag evito da vezañ eus lignez Abraham, n'int ket holl e vugale. Met skrivet eo: En Izaak eo e vo da lignez anvet eus da anv;\n8 da lavarout eo, n'eo ket bugale ar c'hig hag a zo bugale da Zoue, met bugale ar bromesa eo ar re a zo kontet da vezañ al lignez.\n9 Rak setu amañ komz ar bromesa: Dont a rin en-dro da'z kavout d'ar poent-mañ eus ar bloaz, ha Sara he devo ur mab.\n10 N'eo ket-se hepken, met c'hoarvezout a reas kement all gant Rebeka pa goñsevas en ur wech eus Izaak hon tad,\n11 rak ar vugale ne oant ket ganet c'hoazh ha n'o doa graet na mad na droug, met evit ma chomfe start an diviz a zibab eus Doue hep bezañ diouzh an oberoù met diouzh bolontez an hini a c'halv,\n12 e voe lavaret dezhi: An hini brasañ a servijo an hini bihanañ.\n13 hervez ma'z eo skrivet: Karet em eus Jakob, met kasaet em eus Ezaü.\nEmañ trugarez Doue evit an hini en deus dibabet\n14 Petra a lavarimp eta? Ha bez' ez eus direizhder e Doue? N'eo ket!\n15 Rak lavaret en deus da Voizez: Me a raio trugarez d'an hini a rin trugarez dezhañ, hag em bo truez ouzh an hini am bo truez outañ.\n16 Evel-se eta, kement-se ne zeu ket eus an hini a fell dezhañ, nag eus an hini a red, met eus Doue a ra trugarez,.\n17 Rak ar Skritur a lavar da Faraon: Da savet em eus evit kement-mañ, evit diskouez ennout va galloud, hag evit ma vo embannet va anv dre an douar holl.\n18 Evel-se e ra trugarez d'an neb a fell dezhañ, hag e kaleta an neb a fell dezhañ.\n19 Neuze e lavari din: Perak e kav abeg c'hoazh? Rak piv a c'hell enebiñ ouzh e volontez?\n20 Met kentoc'h, o den, piv out evit tabutal gant Doue? Hag al lestr a lavaro d'an hini en deus graet anezhañ: Perak ec'h eus va graet evel-se?\n21 Hag-eñ n'en deus ket ar poder ar galloud d'ober eus un hevelep toaz-douar ul lestr a enor hag unan all evit un implij dister?\n22 Petra lavarout mar en deus Doue, o fellout dezhañ diskouez e gounnar ha reiñ da anavezout e c'halloud, gouzañvet gant ur basianted vras listri a gounnar graet evit ar gollidigezh,\n23 evit reiñ da anavezout pinvidigezh e c'hloar e-keñver listri a drugarez en deus graet a-ziaraok evit ar c'hloar,\n24 da lavarout eo en hor c'heñver-ni hag en deus galvet, nann hepken a-douez ar Yuzevien met ivez a-douez ar broadoù?\n25 Henn lavarout a ra en Ozea: Envel a rin: Va fobl, an hini na oa ket va fobl, hag: Ar garet-mat, an hini na oa ket ar garet-mat.\n26 Hag e c'hoarvezo penaos el lec'h-se m'eo bet lavaret dezho: N'oc'h ket va fobl, e vint anvet: Mibien an Doue bev!\n27 Izaia ivez a sav e vouezh diwar-benn Israel: Pa vefe niver mibien Israel evel traezh ar mor, un nemorant hepken a vo salvet.\n28 Rak eñ a beurc'hraio an afer, hag en berraio gant reizhder, rak an Aotrou a raio un oberenn verr war an douar.\n29 Izaia en doa lavaret diagent en hevelep doare: Ma n'en dije ket Aotrou an armeoù lezet ganeomp un hadenn, e vijemp deuet evel Sodom, e vijemp heñvel ouzh Gomora.\n30 Petra a lavarimp eta? Penaos ar broadoù na glaskent ket ar reizhder, o deus kavet ar reizhder, ar reizhder a zo dre ar feiz,\n31 met Israel hag a glaske al lezenn a reizhder, n'eo ket deuet a-benn da gavout al lezenn a reizhder.\n32 Perak? Dre ma n'o deus ket he c'hlasket dre ar feiz met dre oberoù al lezenn. En em stoket int ouzh ar maen-kouezh,\n33 hervez ma'z eo skrivet: Setu e lakaan e Sion ur maen-kouezh hag ur roc'h a wallskouer, hag an hini a gredo ennañ ne vo ket mezhekaet.\n1 Breudeur, c'hoant va c'halon ha va fedenn da Zoue evit Israel, eo ma vint salvet.\n2 Rak reiñ a ran an testeni-mañ dezho, penaos o deus gred evit Doue, met ur gred n'eo ket hervez an anaoudegezh:\n3 evel n'anavezont ket reizhder Doue ha ma klaskont diazezañ o reizhder o-unan, n'o deus ket pleget da reizhder Doue.\n4 Rak Krist eo diwezh al lezenn evit reizhadur an holl re a gred.\n5 Evel-se e teskriv Moizez ar reizhder a zeu eus al lezenn: An den en devo graet an traoù-se a vevo drezo.\n6 Met ar reizhder a zeu eus ar feiz a gomz evel-henn: Na lavar ket ez kalon: Piv a bigno d'an neñv? Lakaat Krist da ziskenn eo;\n7 pe: Piv a ziskenno en donder? Lakaat Krist da adpignat a-douez ar re varv eo.\n8 Petra a lavar eta? Ar ger a zo tost dit, ez kenoù hag ez kalon. Setu amañ ar ger a feiz a brezegomp:\n9 Mar anzavez gant da c'henoù an Aotrou Jezuz, ha mar kredez ez kalon en deus Doue e zasorc'het a-douez ar re varv, e vi salvet.\n10 Rak krediñ a reer gant ar galon evit kaout ar reizhder, hag anzav a reer gant ar genoù evit kaout ar silvidigezh.\n11 Rak ar Skritur a lavar: An hini a gredo ennañ ne vo ket mezhekaet.\n12 Ha n'eus diforc'h ebet etre ar Yuzev hag ar Gresian, dre m'o deus holl un hevelep Aotrou, a zo pinvidik evit an holl re a c'halv anezhañ.\n13 Rak piv bennak a c'halvo anv an Aotrou a vo salvet.\n14 Met penaos e c'halvint an hini n'o deus ket kredet ennañ? Ha penaos e kredint en hini n'o deus ket klevet diwar e benn? Ha penaos e klevint komz diwar e benn ma n'eus den da brezeg?\n15 Ha penaos e vo prezeget ma ne vez kaset den? Skrivet eo eta: Pegen kaer eo treid ar re a zegas Keloù Mat (= Aviel) ar peoc'h, ar re a zegas Keleier Mat (= Aviel) diwar-benn ar gwellañ!\n16 Met n'o deus ket sentet holl ouzh an Aviel, rak Izaia a lavar: Aotrou, piv en deus kredet hor prezegenn?\n17 Ar feiz a zeu eta eus ar pezh a glever, hag ar pezh a glever a zeu eus ger Doue.\n18 Met goulenn a ran: N'o deus ket klevet? Er c'hontrol, o mouezh a zo en em skuilhet dre an douar holl, hag o gerioù betek pennoù pellañ ar bed.\n19 Met goulenn a ran: N'en deus ket Israel anavezet? Moizez a lavar ar c'hentañ: Me a hegazo ho kwarizi dre ar re n'int ket ur bobl, lakaat a rin droug da sevel ennoc'h dre ur vroad diskiant.\n20 Hag Izaia a lavar gant hardizhegezh: Kavet on bet gant ar re na'm c'hlaskent ket, anavezet on bet gant ar re na c'houlennent ket diwar va fenn.\n21 Met e-keñver Israel e lavar: A-hed an deiz em eus astennet va daouarn etrezek ur bobl disent ha kontrolius.\n1 Me a c'houlenn eta: Doue ha bez' en deus taolet kuit e bobl? N'eo ket! Rak me a zo va-unan Israelat, eus lignez Abraham, eus meuriad Benjamin.\n2 Doue n'en deus ket taolet kuit e bobl en deus anavezet diagent. N'ouzoc'h ket ar pezh a lavar ar Skritur diwar-benn Elia, penaos klemmas da Zoue a-enep Israel?\n3 Aotrou, lazhet o deus da brofeded, diskaret o deus da aoterioù, me a zo chomet va-unan, hag e klaskont va lazhañ.\n4 Met peseurt respont a reas Doue dezhañ? Miret em eus din seizh mil den n'o deus ket pleget o glin dirak Baal.\n5 Bez' ez eus ivez eta bremañ un nemorant miret hervez dibaberezh ar c'hras.\n6 Hogen mard eo dre c'hras, n'eo ken dre an oberoù, anez ar c'hras ne vefe ken ur c'hras. Met mard eo dre an oberoù, n'eo ken ur c'hras, anez an oberoù ne vefent ken oberoù.\n7 Petra eta? Ar pezh a glaske Israel n'eo ket bet kavet gantañ, met ar re zibabet o deus henn kavet, hag ar re all a zo bet kaledet,\n8 hervez ma'z eo skrivet: Doue en deus roet dezho betek an devezh-mañ ur spered a vorgousk, daoulagad ha ne welont ket, divskouarn ha ne glevont ket.\n9 Ha David a lavar: Ra zeuio da vezañ o zaol un dagell dezho, ur pech, un abeg da gouezhañ, hag o faeamant,\n10 ra deñvalaio o daoulagad evit na welint ket, ha ra vo o c'hein daoubleget dalc'hmat.\nDistaol Israel evit adunvanidigezh ar bed\n11 Me a c'houlenn eta: Ha strebotet o deus evit kouezhañ? N'eo ket! Met ar silvidigezh a zo deuet d'ar broadoù dre o lamm, evit hegasiñ o gwarizi.\n12 Ha mard eo bet o lamm pinvidigezh ar bed, hag o bihander pinvidigezh ar broadoù, pegement mui e vo o distro leun.\n13 Me a lavar deoc'h-c'hwi, broadoù: O vezañ abostol ar broadoù, e roan gloar da'm ministrerezh,\n14 o klask hegasiñ, mar gellan, gwarizi ar re eus va c'hig, ha salviñ hiniennoù anezho.\n15 Rak mard eo bet o distaol adunvanidigezh ar bed, petra a vo o adgalvidigezh, nemet ur vuhez a-douez ar re varv?\n16 Mard eo ar frouezh kentañ santel, ar bern a zo ivez, ha mard eo ar wrizienn santel, ar brankoù a zo ivez.\n17 Met mard eo lamet kuit hiniennoù eus ar brankoù, ha mard out-te, olivezenn gouez, bet imboudet en o zouez, ha deuet da gaout lod e gwrizienn hag e chug an olivezenn,\n18 na zenn ket gloar diwar-goust ar brankoù-se. Mar tennez gloar, anavez n'eo ket te a zoug ar wrizienn, met ar wrizienn eo an hini a zoug ac'hanout.\n19 Met te a lavaro: Ar brankoù a zo bet troc'het evit ma vefen-me imboudet.\n20 Gwir eo, lamet int bet kuit en abeg d'o diskredoni, ha te a chom dre ar feiz. Arabat dit lorc'hiñ, met az pez aon,\n21 rak ma n'en deus ket Doue espernet ar brankoù naturel, diwall na vefes ket espernet kennebeut.\n22 Laka evezh eta ouzh madelezh hag ouzh garvder Doue: e c'harvder e-keñver ar re a zo kouezhet, met e vadelezh ez keñver, mar kendalc'hez er vadelezh-se, anez e vi lamet kuit ivez.\n23 Hag int, ma ne gendalc'hont ket en diskredoni, e vint imboudet, rak Doue en deus ar galloud d'o imboudañ a-nevez.\n24 Rak mard out bet troc'het eus an olivezenn a oa gouez dre e natur, hag imboudet, a-enep lezenn an natur, war an olivezenn vat, pegement mui, ar re a zo ar brankoù naturel ne vint ket imboudet war o olivezenn o-unan?\n25 Rak ne fell ket din, breudeur, na oufec'h ket ar mister-mañ, evit na viot ket fur d'ho taoulagad hoc'h-unan, penaos ul lodenn eus Israel a zo kouezhet er galeted, betek ma vo leunder ar broadoù aet e-barzh;\n26 hag evel-se holl Israel a vo salvet, hervez ma'z eo skrivet: An dieuber a zeuio eus Sion hag e tistroio eus Jakob pep dizoujañs;\n27 ha kement-se eo an emglev a rin ganto, pa lamin o fec'hedoù.\n28 Gwir eo ez int enebourien e-keñver an Aviel en abeg deoc'h, met e-keñver an dibaberezh, ez int karet en abeg d'o zadoù,\n29 rak donezonoù ha galvidigezh Doue a zo didorrus.\n30 Evel ma'z oc'h bet gwechall disent ouzh Doue, ha ma hoc'h eus bet bremañ trugarez dre o disentidigezh,\n31 en hevelep doare ez int deuet da vezañ disent bremañ, evit m'o devo ivez trugarez, dre an drugarez a zo bet roet deoc'h.\n32 Rak Doue en deus dastumet an holl dud en disentidigezh evit ober trugarez d'an holl.\n33 O donder pinvidigezh, furnez ha gouiziegezh Doue! Pegen digomprenus eo e varnedigezhioù, pegen digavadus eo e hentoù!\n34 Rak piv en deus anavezet soñj an Aotrou, pe piv a zo bet e guzulier?\n35 Pe piv en deus roet dezhañ ar c'hentañ evit bezañ paeet en distro?\n36 Rak digantañ ha drezañ hag evitañ eo an holl draoù. Dezhañ ra vo ar c'hloar da viken! Amen.\nKinnigit ho korfoù en aberzh …\n1 Ho pediñ a ran eta, breudeur, dre drugarez Doue, da ginnig ho korfoù en aberzh bev, santel, plijus da Zoue, ar pezh a vo ul lid dereat eus ho perzh.\n2 N'en em blegit ket d'ar c'hantved-mañ, met bezit cheñchet gant nevezidigezh ho klevidigezh, evit ma'c'h anavezot petra eo bolontez Doue, mat, plijus ha peurvat.\n3 Gant ar c'hras a zo bet roet din, e lavaran da bep hini ac'hanoc'h tremen hep kaout war e zivout ur soñj brasoc'h eget ma'z eo ret, met santadoù izel, hervez ar muzul a feiz en deus Doue roet da bep hini.\n4 Rak, evel ma hon eus meur a ezel en ur c'horf hepken, ha n'o deus ket an holl izili an hevelep labour d'ober,\n5 evel-se ivez, ni a zo meur a hini hag ez omp ur c'horf hepken e Krist, o vezañ pep hini ac'hanomp ezel an eil ouzh egile,\n6 o kaout koulskoude donezonoù disheñvel, hervez ar c'hras a zo bet roet deomp. Mard eo ar brofediezh, ra embrego anezhi hervez muzul ar feiz;\n7 an hini a servij, ra en em stago ouzh ar servij; an hini a gelenn, ra en em stago ouzh ar c'helenn;\n8 an hini a ali, ra en em stago ouzh an ali; an hini a ro aluzenoù, ra raio gant eeunder; an hini a ren, ra raio gant evezh; an hini a ra oberoù a drugarez, ra raio gant levenez.\n9 Ra vo ar garantez hep pilpouzerezh. Kasait an droug hag en em stagit start ouzh ar mad.\n10 E-keñver ar garantez a vreur, bezit leun a deneridigezh an eil evit egile. En em ziaraogit oc'h en em enoriñ an eil egile.\n11 Bezit gredus ha nann didalvez; bezit birvidik er spered; servijit an Aotrou;\n12 ho pet levenez en esperañs; bezit habask er glac'har; kendalc'hit er bedenn;\n13 kemerit lod en ezhommoù ar sent; bezit buan da reiñ degemer en ho ti.\n14 Bennigit ar re a heskin ac'hanoc'h, bennigit ha na villigit ket.\n15 Ho pet levenez gant ar re a zo laouen, gouelit gant ar re a ouel.\n16 Ho pet an hevelep soñjoù an eil re e-keñver ar re all. Na glaskit ket an traoù uhel, met tremenit gant an traoù izel. Na vezit ket fur d'ho taoulagad hoc'h-unan.\n17 Na rentit da zen droug evit droug. En em stagit ouzh ar pezh a zo onest dirak an holl dud.\n18 Mard eo posupl hag e kement ha ma sell ouzhoc'h, bezit e peoc'h gant an holl dud.\n19 N'en em veñjit ket hoc'h-unan, re garet-mat, met lezit ar gounnar d'ober, rak skrivet eo: Din-me eo ar veñjañs, me a rento, eme an Aotrou.\n20 Ha mar en deus naon da enebour, ro dezhañ da zebriñ, mar en deus sec'hed, ro dezhañ da evañ, rak en ur ober evel-se, e tastumi glaou tan war e benn.\n21 Na vez ket trec'het gant an droug, met trec'h an droug gant ar mad.\nSentidigezh ouzh ar pennadurezhioù\n1 Ra blego pep den d'ar pennadurezhioù uhel, rak n'eus pennadurezh ebet nemet eus Doue, ha gant Doue eo ez int bet lakaet ar pennadurezhioù a vez kavet.\n2 Setu perak an hini a stourm ouzh ar pennadurezhioù, a stourm ouzh an urzh diazezet gant Doue, hag ar re a stourm a denno warno o-unan ur varnedigezh.\n3 Rak ar pennoù n'int ket da vezañ doujet pa reer oberoù mat met pa reer reoù fall. Ha te a fell dit bezañ hep aon dirak ar bennadurezh? Gra ar mad hag e vi meulet ganti.\n4 Ar penn a zo servijer Doue evit da vad. Met mar rez an droug, az pez aon, rak ne zoug ket ar c'hleze evit netra, met servijer Doue eo, lakaet evit veñjiñ en ur gastizañ an hini a ra an droug.\n5 Ret eo eta plegañ, nann hepken en abeg d'ar c'hastiz, met ivez en abeg d'ar goustiañs.\n6 Setu perak ivez e paeit tailhoù, dre ma'z int servijerien Doue, oc'h en em reiñ dalc'hmat d'ar garg-se.\n7 Rentit eta d'an holl ar pezh a zo dleet dezho: an tailhoù d'an neb eo dleet an tailhoù, ar gwir d'an neb eo dleet ar gwir, an doujañs d'an neb eo dleet an doujañs, an enor d'an neb eo dleet an enor.\n8 Na zleit netra da zen, nemet ar garantez an eil evit egile, rak an hini a gar ar re all en deus sevenet al lezenn.\n9 Rak: Ne ri ket a avoultriezh, ne vuntri ket, ne laeri ket, ne lavari ket a falstesteni, ne zroukc'hoantai ket, ha pep gourc'hemenn all, kement-se holl a zo dalc'het er gomz-mañ: Karout a ri da nesañ eveldout da-unan.\n10 Ar garantez ne ra ket droug d'an nesañ, ar garantez eo eta sevenidigezh al lezenn.\n11 Ha kement-se seul vui ma'c'h anavezit an amzer ma'z omp ennañ, rak houmañ eo an amzer deomp da zihuniñ eus hor c'housk, pa'z emañ ar silvidigezh tostoc'h deomp eget p'hon eus kredet.\n12 An noz a zo tremenet ha dont a ra an deiz. Diwiskomp eta oberoù an deñvalijenn ha gwiskomp armoù ar sklêrijenn.\n13 Kerzhomp gant onestiz evel ma reer en deiz, ha nann en diroll hag er vezventi, en hudurniezh hag er gasterezh, en tabutoù hag er gwarizioù.\n14 Ha gwiskit an Aotrou Jezuz-Krist, na gemerit ket preder eus ar c'hig evit seveniñ e zroukc'hoantoù.\nLezenn ar frankiz ha lezenn ar garantez\n1 Degemerit an hini a zo dinerzh er feiz hep tabut diwar-benn e soñjoù.\n2 Unan a gred gallout debriñ a bep tra, met egile hag a zo dinerzh, ne zebr nemet legumaj.\n3 An hini a zebr, ra chomo hep disprizañ an hini na zebr ket, hag an hini na zebr ket, ra chomo hep barn an hini a zebr, rak Doue en deus e zegemeret.\n4 Piv out-te evit barn servijer unan all? Mar dalc'h en e sav pe mar kouezh, d'e vestr eo da varn anezhañ. Met chom a raio e en sav, rak Doue a zo galloudus evit e lakaat da chom en e sav.\n5 Unan a gav un deiz dreist un deiz all, unan all a gav an holl zeizioù heñvel. Ra vo pep hini kendrec'het en e soñjoù e-unan.\n6 An hini a zigemm etre an deizioù, a zigemm abalamour d'an Aotrou, hag an hini na zigemm ket etrezo, na zigemm ket abalamour d'an Aotrou. An hini a zebr, a zebr abalamour d'an Aotrou, rak trugarekaat a ra Doue, hag an hini na zebr ket, na zebr ket abalamour d'an Aotrou, ha trugarekaat a ra Doue.\n7 Rak hini ac'hanomp ne vev evitañ e-unan, hag hini ne varv evitañ e-unan.\n8 Mar bevomp, e vevomp e-keñver an Aotrou, ha mar marvomp, e varvomp e-keñver an Aotrou. Pe eta e vevomp, pe e varvomp, ez omp d'an Aotrou.\n9 Rak evit-se eo Krist marvet, eo dasorc'het, hag eo deuet en-dro d'ar vuhez, evit ma reno war ar re vev ha war ar re varv.\n10 Met te, perak e varnez da vreur? Pe te, perak e tisprizez da vreur? Pa'z eo gwir ez aimp holl dirak lez-varn Krist.\n11 Rak skrivet eo: Me a zo bev, eme an Aotrou, pep glin a blego dirazon, ha pep teod a anzavo Doue.\n12 Evel-se pep hini ac'hanomp a rento kont da Zoue evitañ e-unan.\n13 N'en em varnomp mui eta an eil egile, met kentoc'h barnit penaos na zleit ket lakaat un maen-kouezh pe reiñ un abeg a wallskouer dirak ho preur.\n14 Gouzout a ran, hag asuret on dre an Aotrou Jezuz, n'eus netra dic'hlan ennañ, koulskoude, an hini a gred ez eo un dra dic'hlan, an dra-se a zo dic'hlan evitañ.\n15 Ha mard eo da vreur glac'haret en abeg d'ur boued, ne gerzhez ken hervez ar garantez. Na gas ket da goll dre da voued an hini a zo Krist marvet evitañ.\n16 Arabat e vefe droukkomzet eus ho treistelezh,\n17 rak rouantelezh Doue n'emañ ket an debriñ pe an evañ, met reizhder, peoc'h ha levenez er Spered-Santel.\n18 An hini a servij Krist en doare-se a blij da Zoue hag a vez kavet mat gant an dud.\n19 Klaskomp eta an traoù a gas d'ar peoc'h hag a c'hell kenteliañ an eil egile.\n20 Na zistruj ket oberenn Doue evit ur boued. Gwir eo ez eo glan an holl draoù, met fall eo d'un den debriñ en ur vezañ ur maen-kouezh.\n21 Mat eo tremen hep debriñ kig, hep evañ gwin, ha kemer netra eus ar pezh a c'hell lakaat da vreur da strebotiñ, pe e lakaat da gouezhañ, pe e zinerzhañ.\n22 Ha te ac'h eus ar feiz? Mir-hi ennout da-unan dirak Doue. Eürus eo an hini n'en em gondaon ket e-unan er pezh a gav mat.\n23 Met an hini en deus douetañs a zo kondaonet mar debr, dre ma n'en gra ket gant feiz. Ha kement tra na reer ket gant feiz a zo ur pec'hed.\n1 Ni ar re greñv a zle gouzañv dinerzhded ar re zinerzh, ha ne zleomp ket en em blijout ennomp hon-unan.\n2 Ra glasko pep hini ac'hanomp da blijout d'e nesañ evit e vad hag evit e greñvadur.\n3 Rak Krist ivez n'eo ket en em blijet ennañ e-unan, met skrivet eo: Dismegañsoù ar re a zismegañs ac'hanout a zo kouezhet warnon.\n4 Rak kement a zo bet skrivet gwechall, a zo bet skrivet evit hor c'helennadurezh, evit m'hor bo an esperañs dre an dalc'husted hag ar frealz a ro ar Skriturioù.\n5 Ra roio deoc'h an Doue a zalc'husted hag a frealz da gaout an hevelep santadoù etrezoc'h hervez youl Jezuz-Krist,\n6 evit ma c'hellot-c'hwi-holl, gant un hevelep ene hag un hevelep genoù, reiñ gloar da Zoue, Tad hon Aotrou Jezuz-Krist.\n7 En em zegemerit eta an eil egile, evel m'en deus Krist hon degemeret, evit gloar Doue.\n8 Lavarout a ran eta ez eo bet Jezuz-Krist servijer an amdroc'hidi evit diskouez gwirionez Doue, en ur leuniañ ar promesaoù graet d'an tadoù,\n9 hag evit ma roio gloar ar broadoù da Zoue evit e drugarez, hervez ma'z eo skrivet: Setu perak e veulin ac'hanout e-touez ar broadoù, hag e kanin da'z anv.\n10 Lavaret eo c'hoazh: Broadoù, bezit laouen gant e bobl.\n11 Ha c'hoazh: Meulit an AOTROU, c'hwi an holl vroadoù, kanmeulit-eñ, c'hwi an holl bobloù.\n12 Izaia a lavar ivez: Dont a raio eus Jese ur bount hag a savo da ren war ar broadoù, hag ar broadoù a espero ennañ.\n13 Ra zeuio Doue an esperañs d'ho leuniañ eta a bep seurt levenez ha peoc'h er feiz, evit ma kreskot en esperañs dre c'halloud ar Spered-Santel.\n14 Va breudeur, me ivez am eus an diarvar ez oc'h leun a vadelezh, karget a bep anaoudegezh, barrek ivez d'en em aliañ an eil egile.\n15 Koulskoude, breudeur, skrivet em eus deoc'h gant mui a hardizhegezh marteze, evit dihuniñ ho soñjoù, hervez ar c'hras a zo bet roet din gant Doue,\n16 da vezañ servijer Jezuz-Krist e-keñver ar broadoù ha da leuniañ karg Aviel Doue, evit ma vo plijus prof ar broadoù, ur prof santelaet gant ar Spered-Santel.\n17 Ul lec'h a c'hloar am eus eta e Jezuz-Krist e-keñver ar pezh a sell ouzh traoù Doue.\n18 Rak ne gredfen komz eus netra ha na vefe bet graet gant Krist drezon evit degas ar broadoù d'ar sentidigezh, dre ar gomz ha dre an oberoù,\n19 dre c'halloud ar mirakloù hag ar burzhudoù, dre c'halloud Spered Doue, e doare ma em eus skuilhet dre holl Aviel Krist adalek Jeruzalem hag ar broioù nesañ betek Illiria.\n20 Kemeret em eus evel-se ar garg da brezeg an Aviel e-lec'h na oa ket bet Krist anvet, evit tremen hep sevel war an diazez en defe unan all lakaet,\n21 hervez ma'z eo skrivet: Ar re na oa ket bet prezeget dezho a welo, hag ar re n'o doa ket klevet a gompreno.\n22 Kement-se eo ivez en deus miret ouzhin alies da vont d'ho kavout.\n23 Met bremañ, evel n'eus netra ken o terc'hel ac'hanon er vro-mañ, ha ma em eus ur c'hoant bras d'ho kwelout abaoe meur a vloavezh,\n24 ez in d'ho kavout pa'z in da Vro-Spagn. Evel-se em eus spi da welout ac'hanoc'h en ur dremen ha da vezañ ambrouget ganeoc'h en hent war an tu-se, goude ma em bo bet al levenez da vezañ un tammig ganeoc'h.\n25 Met bremañ ez an da Jeruzalem da sikour ar sent.\n26 Rak falvezet eo bet d'ar re eus Makedonia hag eus Akaia reiñ lod eus o madoù evit peorien a zo e-touez sent Jeruzalem.\n27 Plijet eo bet ganto, hag evit gwir dleourien ez int dezho, rak mar o deus bet ar broadoù lod en o madoù speredel, e tleont ivez reiñ dezho lod eus o madoù douarel.\n28 Goude eta ma em bo echuet kement-se, ha ma em bo roet dezho gant fealded ar sikour-se, ez in da Vro-Spagn o tremen du-se.\n29 Gouzout a ran penaos pa'z in d'ho kavout, e teuin gant leunder bennozhioù Aviel Krist.\n30 Ho pediñ a ran start eta, breudeur, dre hon Aotrou Jezuz-Krist ha dre garantez ar Spered, ma vrezelot ganin er pedennoù a lavarot da Zoue evidon,\n31 evit ma vin dieubet diouzh re ziskredus Judea, ha ma vo va servij e Jeruzalem degemeret mat gant ar sent,\n32 e doare ma'z in d'ho kavout gant levenez, dre volontez Doue, ha ma tiskuizhin en ho touez.\n33 Ra vo an Doue a beoc'h ganeoc'h holl! Amen.\nSaludoù da glozañ hag alioù diwezhañ\n1 Erbediñ a ran deoc'h Foebe hor c'hoar, diagonez eus Iliz Kenkre,\n2 evit ma tegemerot anezhi en Aotrou evel ma tere ouzh ar sent, ha ma sikourot anezhi en holl draoù he defe ezhomm ac'hanoc'h, rak degemeret he deus en he zi meur a hini hag ivez me va-unan.\n3 Saludit Prisilha hag Akilaz, va c'henlabourerien e Jezuz-Krist,\n4 o deus lakaet en arvar o buhez evit va hini. Ha n'eo ket me hepken a drugareka anezho, met c'hoazh holl Ilizoù ar broadoù.\n5 Saludit ivez an Iliz a zo en o zi. Saludit Epainet va c'haret-mat, eñ hag a zo bet ar frouezh kentañ eus Akaia evit Krist.\n6 Saludit Mari, kemeret he deus kalz a boan evidomp.\n7 Saludit Andronikuz ha Juniaz, va c'herent ha va c'henbrizonidi. Enoret int e-touez an ebestel, ha zoken ez int bet e Krist araozon.\n8 Saludit Ampliaz, va c'haret-mat en Aotrou.\n9 Saludit Urban, hor c'henlabourer e Krist, ha Stakiz va c'haret-mat.\n10 Saludit Apellez, aprouet eo bet e Krist. Saludit ar re eus ti Aristobul.\n11 Saludit Herodion a zo kar din. Saludit ar re eus ti Narkiz a zo en Aotrou.\n12 Saludit Trifen ha Trifoz a labour en Aotrou. Saludit Persiz ar garet-mat, labouret he deus kalz en Aotrou.\n13 Saludit Rufuz, dibabet en Aotrou, hag e vamm a zo ivez va hini.\n14 Saludit Asinkrit, Flegon, Hermaz, Patrobaz, Hermez, hag ar vreudeur a zo ganto.\n15 Saludit Filolog ha Julia, Nere hag e c'hoar, hag Olimp hag an holl sent a zo ganto.\n16 En em saludit an eil egile dre ur pok santel. Ilizoù Krist a salud ac'hanoc'h.\n17 Aliañ a ran ac'hanoc'h, breudeur, da ziwall diouzh a re a laka disranniezh hag abegoù da gouezhañ a-enep ar gelennadurezh hoc'h eus desket; pellait diouto.\n18 Rak ar seurt tud-se ne servijont ket an Aotrou Jezuz-Krist, met o c'hof o-unan; dre gomzoù dous ha melus, e touellont kalonoù a re zizrouk.\n19 Ho sentidigezh a zo anavezet gant an holl. Levenez am eus eta abalamour deoc'h, hag e c'hoantaan e vefec'h fur e-keñver ar mad ha glan e-keñver an droug.\n20 Hep dale, an Doue a beoc'h a friko Satan dindan ho treid. Gras hon Aotrou Jezuz-Krist ra vo ganeoc'h! Amen.\n21 Timote, va c'henlabourer, Lusiuz, Jason ha Sozipater, va c'herent, a salud ac'hanoc'h.\n22 Ho saludiñ a ran en Aotrou, me Tersiuz, hag am eus skrivet al lizher-mañ.\n23 Gaiuz, va ostiz hag hini an holl Iliz, a salud ac'hanoc'h. Erast teñzorier kêr hag ar breur Kouartuz a salud ac'hanoc'h.\n24 Gras hon Aotrou Jezuz-Krist ra vo ganeoc'h holl! Amen.\n25 D'an hini a c'hell ho nerzhañ hervez va Aviel hag hervez ar pezh a zo bet prezeget gant Jezuz-Krist, hervez diskuliadur ar mister a oa kuzhet e-pad an amzerioù tremenet,\n26 met a zo bremañ diskouezet dre skridoù ar brofeded hervez urzh an Doue peurbadus, hag a zo prezeget d'an holl vroadoù evit ma sentint ouzh ar feiz,\n27 da Zoue, an hini fur nemetañ, ra vo ar c'hloar da viken dre Jezuz-Krist! Amen.


KIMIAD DIOUZH HOR MIGNON PASCAL ! - Skolaj Diwan Kemper Jakez Riou\nKIMIAD DIOUZH HOR MIGNON PASCAL !\nSkolaj Diwan Jakez Riou 2686 …\nEn endervezh-mañ e oa bodet kantadoù a dud war Leurgêr an Arouezva e Douarnenez evit kimiadiñ diouzh Pascal. Dindan an hinon e oa bet staliet an arched er-maez e skeud gwez meurdezus liorzh klok Pierre Boccou. Tud en o c'hoazez el liorzh ha tud niverusoc'h en o sav war ar blasenn. Tro-ha-tro kanaouennoù fromus, e brezhoneg, e galisianeg, e galleg. Sonerezh Breizh, Iwerzhon, fañfar à bout de souffle, ul laz-kanañ. Mona o kanañ "plac'h Landelo", Elsa dreist he c'han, Skolvan, Fañch Landreau, biniaouer Carcassonne...Testenioù gwirion ha fromus a-berzh Emglev Bro-Douarnenez, Monique Provost bet Maerez, aozadur ar besketaerien, ar G.R.I.L., keneiled festoù, mignoned a g-Carcassonne, tud yaouank e familh, Diwan/ar Redadeg. Evit unaniñ an holl er memes lusk a eñvor vev ez eus bet dañset ur pezh gavotenn kaset en-dro gant Youenn Bihan ha Padrig Molard. Emañ hor mignon o repoz e bered kaer Treboul e-tal ar mor. Ra vezo skañv douar Breizh war e relegoù !\nPrezegennig en anv Diwan hag ar Redadeg :\nPascal, kenavo !\nEizhtez 'zo e oas ganeomp e Ti ar Vro Karaez en emvod ar Redadeg, goude bezañ bet diouzh ar mintin e emvod Ofis ar brezhoneg...ha war da hent war-zu nozvezh ar gavotenn e Poullaouen, a-barzh mont en deiz war-lerc'h da Santez-Anna ar Palud...\nStourmer war bep tachenn, lañsus ha diziskuizh, a ouie liammañ yezh ha sevenadur, stourm ha plijadur.\nUr blijadur eo bet rannañ ganit mareoù emvodoù, gouelioù, frapadoù skoazell, dilojañ, adkempenn, charreat arrebeuri, gweleoù ha me 'oar-me, e Skolaj Diwan Kemper ma 'z out bet ezel eus ar c'huzul-merañ ha sikourer prest ingal da gregiñ e-barzh. Krediñ stourm en unaniezh ha gant fiziañs, an dra-se a drec'he war meur a hini eus ar skoilhoù niverus a veze war hon hent. En hon touez e oa heverk aozadur mat ha kenskoazell Douarneneziz, boas da labourat a-stroll.\nAr memes skoazell hon eus kavet en darempredoù ganit e diabarzh ar Redadeg, un avañtur un tamm foll a oa bet roet lañs dezhi war skouer Euskariz daou vloaz 'zo. Plijadur hon eus bet oc'h ober hent asambles, o lodenniñ karr da vont d'an emvodoù, gant Loig Jadé e vezemp alies, ha berr e veze kavet an hent gant ar gaoz o vont en-dro. Ur sell lemm, prim ha skiantek az poa war ar c'hudennoù da ziluziañ ha savboentoù start pa veze ret. En aozadur kreiz ar Redadeg, e karg ma oas eus al lodenn a Gonforzh da Gastellin ar wech-mañ, az peus degaset ul lodenn a bouez ha dreist-holl sebezet an holl gant al labour vat graet war an dachenn. Gwerzhañ kilometroù, kavout tud nevez prest da vont da zisplegañ an traoù d'an dud d'o zro, gwerzhañ Tshirtoù, sevel ur follenn bruderezh lec'hel cheuc'h ha brav, an holl draoù a seblante dont aes da vad ganit. A-benn e teues da welet an traoù war an tu mat ha kaeroc'h 'zo da reiñ ar fiziañs-se d'ar re all. Tregerniñ a ra c'hoazh en hon eñvor tremen ar Redadeg dre greiz kêr Douarnenez, an entan, ar birvilh, an huchal er mikro, ar c'han hag an diskan, ar gavotenn war an hent gant da genseurt Gwennole. Engouestlañ, reiñ forzh pegement a ouies !\nEvit kement-se holl, evit bezañ gouestlet da vuhez da reiñ buhez d'ur yezh ha d'ur sevenadur poblek a zo hon re, evit bezañ roet kalon ha fiziañs d'an dud ac'h eus karet kement, ra vi trugarekaet amañ e-touez da holl vignoned.\nChom a raio enlouc'het don ar roudoù ac'hanout en hor c'halonoù !


Penychen a oa ur c'hantrev e Morgannwg, e Kembre, er Grennamzer. Edo etre kantrev Senghenydd ha hini Gwrinydd, e kreisteiz Kembre. Eno emañ bremañ distrigoù Rhondda Cynon Taf, Bro Morgannwg ha kornôg Caerdydd.\nMarteze e oa Penychen ur rouantelezh vihan, er penn-kentañ, a-raok bezañ ur c'hantrev krennamzerel. Da gentañ e voe unan eus an tri c'hantrev a oa e rouantelezh Glywysing, asambles gant kantrevoù Gwynllŵg ha Gorfynydd. Savet e voe ar c'hantrevoù-se goude marv Glywys (war-dro ar bloaz 480), roue kentañ Glywysing, pa voe rannet ar rouantelezh etre e dri mab, Pawl, Gwynllyw ha Mechwyn. Hogen ne ouzomp ket kalz a dra diwar-benn istor ar rouantelezh-se.\nGoude marv Gwynllyw e tegouezhas kantrev Penychen gant e vab Cadog, brudet evel sant. Dont a reas da vezañ ul lodenn eus Rouantelezh Gwent, dindan Meurig ap Tewdrig, ha goude-se e teuas da vezañ ul lodenn eus Rouantelezh Morgannwg.\nPa voe aloubet kreisteiz Kembre gant ar varoned norman, en em gavas al lodenn su eus Penychen, war ribl Mor Havren, dindan renerezh aotrouien norman eus Marz Kembre. Met gorre ar vro - kombodoù Glyn Rhondda ha Meisgyn — a oa renet gant aotrouien gembreat bepred. Paeañ a rae an aotrouien-se un truaj d'an aotrouien norman galloudus met mirout a raent un tamm mat a c'halloud ha prest e oant d'en em gannañ evit mirout ar galloud emren-se.\nE Penychen e oa div greizenn relijiel a bouez, Llandaf, a oa sez eskibien Llandaf, ha Llancarfan (Nant Carfan e anv kentañ), ma oa ur manati diazezet gant sant Kadog ha ma voe meur a sant brudet evel Caradoc Llancarfan pe Ildud.\nAdtapet diwar « https://br.wikipedia.org/w/index.php?title=Penychen&oldid=1696408 »\nKemmoù diwezhañ degaset d'ar bajenn-mañ d'an 1 Ebr 2016, da 06:44.


João Batista de Sales - Wikipedia\nJoão Batista de Sales (pell anavezetoc'h evel Fio Maravilha), bet ganet d'an 19 a viz Genver 1945 e Conselheiro Pena (Minas Gerais, Brazil), a zo bet ur melldroader brazilian.\nC'hoariet en devoa en un nebeud kleuboù eus Brazil – Flamengo (Rio de Janeiro), Paysandu Sport Club (Belém (Pará)), CEUB (Brasília), Desportiva Ferroviária (Cariacica) ha São Cristóvão (Rio de Janeiro) – kent mont d'ober e annez e Stadoù-Unanet Amerika.\nDiwar e benn e oa bet savet ar ganaouenn mil vrudet Fio Maravilha (pe Filho Maravilha) gant Jorge Ben Jor goude bezañ arvestet, en Estádio do Maracanã (Rio de Janeiro), ouzh ar c'hrogad Flamengo-Benfica Lisboa : eilc'hoarier e oa Fio Maravilha an deiz-se ha merket en devoa ur pal kenkent hag aet war an dachenn c'hoari.\nHiriv emañ Fio Maravilha o chom e San Francisco. Eno eo bet kaser-pizza a-raok gourdoniñ yaouankizoù.\nAdtapet diwar « https://br.wikipedia.org/w/index.php?title=João_Batista_de_Sales&oldid=1582865 »\nKemmoù diwezhañ degaset d'ar bajenn-mañ d'an 10 Gou 2014, da 11:15.


Litanieu er Uirhiés Vari - Wikimammenn\nLitanieu er Uirhiés Vari\nJ.-M. Galles, 1829 (p. 326-329)\n◄ Ag en dévotion é quévèr Sant Jojeb, pried er Uirhiés glorius Vari Litanieu er Uirhiés Vari Peden d’er Uirhiés Vari ►\nAg en dévotion é quevér Sant Jojeb, pried er Uirhiés glorius Vari.\nNI a ra d’er Uirhiés santel ur merche a garanté péhani a zou agréable dehi, a pe ramb d’hé fried Jojeb hun hetan dévotion arlerh en hani hun nès aveit hi.\nPéh estime ne zeliamb-ni en dout eit er Sant-cé ! eit en dén-zé en dès choéget Doué eit goarn é vab deit de vout dén, durant ma oai croaidur, eit bout en teste a ùerhtæt é vam hac eit hé dihuen !\nEan en dès veillet eit goarn en Tabernacle véritable a Isræl ; ean en dès douguet ag ul léh d’un aral, a p’en dé bet requis, en Arh ag en alliance neué ; ean en dès goarnet er bris a salvedigueah hac a rédamption en dut.\nPéh gloër aveit ou en dout bet ér vuhé men un autorité véritable ar Rouannés en nean hac en doar ! memb ar Roué en ol amzérieu, péhani a zou é unan immortel, de béhani é appartén ol er gloër !\nEit comprenein péh quer bras e é vérit, ne fautehai meit considérein é ma pried Mari. Vertuïeu Mari a ra hanaüein vertuïeu Jojeb. Doué en dès reit de Vari ur pried jaugeable don t’hi.\nMæs considéret surtout penaus Jesus, durant ma oai croaidur, en dès reposet mil-gùéh ar é galon. Péh doustér ne laquai en é galon er hroaidur Doué-zé !\nJojeb a vihuai guet Jesus, péhani a zou er vamen ag er græceu, ha guet Mari péhani a zou èl er riolen dré béhani é ridant ar en dut. Péh madeu spiritual ne receuas-ean guet-ai !\nPatiantæt, doustér, humilité, caranté doh en nessan, caranté doh Doué, ean en dès bet ol er vertuïeu, hac ean en dès int douguet d’er basen ihuellan a barfection.\nInean crechén, hui péhani a fal deoh hum rein d’en excelciceu ag ur vuhé devot hac interior, hou péet recour, eit obtenein er græce-zé, hou péet recour guet confiance doh intercession ur Sant péhani en dès ind pratiquet én ur fæçon quer parfæt.\nEn Ilis en dès sàuet tampleu de Zoué én é inour ; hi en dès instituet ur Gouil aveit ou ; hi a gouvi hé bugalé, dré bratiqueu a zévotion hé dès autoriset, d’er sellet èl unan ag en avocadet puissantan ou dès dirac en Eutru Doué.\nEn efFet, ol er fidélet en dès un dévotion particuliér eit en hanhue a Jojeb ; ind a joént liés en hanhue-zé doh hani Jesus ha doh hani Mari, doh péré é ma bet staguet dré liameu quer sterd.\nP’hun behai bet, én amzer ma vihuai Jesus ha Mari é Nazareth, desiret en dout ur græce benac guet-ai, péh avocat puissantoh étal d’ai hun behai-ni impléet eit Sant Jojeb ? A ean en devehai bremen bihannoh a bouvoër ?\nQuêrhet enta devad Jojeb, eit ma hum impléou aveit oh : ne vern péh sort græce a zesiret, Doué hé accordou d’é oulen.\nOpen quement-cé : ne vern a béb condition oh, ne vern péhani é hou stad, hou stad memb hac hou condition a zou aveit oh ur ræson d’en dout ur gonfiance particuliér én ou.\nEr-ré noble ha pinhuic a zeli considérein, a p’er pedant, penaus Sant Jojeb a zichen ar er Batriarchet har er Rouéet.\nEr-ré peur, penaus n’en dès chet dispriset ou stad izel, penaus en dès bihuet èl d’ai ér beuranté, en dès labouret durand é vuhé èl ur méchérour.\nEr Gùirhiéset, penaus en dès goarnet er burtæt parfætan, hac er-ré diméet, penaus é ma bet er pên ag er famille inouraplan a éel bout jamæs.\nEr vugalé, penaus é ma bet tad-maguér Jesus, en dès goarnet ha conduyet durant ma oai croaidur.\nEr Vélean, penaus en dès bet quel liés er bonheur de zerhel Jesus étré é zivréh ; penaus en dès memb offret d’en Tad éternel er hetan tapenneu a oêd Jesus en de ag é Circoncision.\nEr Venéah hac el Léannézet, penaus en dès pelleit doh compagnoneah en dut ag er bed, eit chom én é dy a Nazareth guet Jesus hac é vam santel, guet péré é tivizai calon-doh-calon.\nAnfin, en ineanneu devot ha gredus, penaus jamæs calon, arlerh calon Mari, n’en dès câret Jesus guet mui a hred hac a dinérdæt.\nMæs surtout quêrhet devad Jojeb eit obtenein er græce ag ur marhue mat. Credein a rér é ma marhuet étré divréh Jesus ha Mari ; ha chetui perac er fidélet en dès ur gonfiance vras en ou devou ehué, dré é intercession, ur marhue eurus ha læn a gonsolation.\nRemerquein a rér én effet é ma particuliéremant én ær ag er marhue é é chair er-ré a zou ber devot d’er Sant bras-cé er fréh ag ou dévotion én é guevér.\nFin ag er buarvet ha deuéhan Livre.\nAdtapet diwar « https://br.wikisource.org/w/index.php?title=Litanieu_er_Uirhiés_Vari&oldid=105924 »\nKemm diwezhañ d'an 19 Eos 2017 da 10:17\nKemmoù diwezhañ degaset d'ar bajenn-mañ d'an 19 Eos 2017, da 10:17.


Großstadt - Wikipedia\nGroßstadt zo un daolenn eus 1928 gant al livour alaman Otto Dix (1891–1969).\nUn deirzaolenn eo, a ziskouez ur gêr diouzh an noz da vare Republik Weimar. Al lodenn gleiz a ziskouez ur soudard kozh mac'hagnet o vont etrezek gisti. An daolenn greiz a ziskouez diabarzh un davarn-noz gant ur strollad sonerien o lakaat tud pinvidik da zañsal. An daolenn dehoù a ziskouez gisti evit an dud pinvidik gwisket gant feur a zo o vale e-kichen ar soudarded vac'hagnet hep sellet outo.\nTemoù lies a gaver en daolenn. Penaos bezañ ur vaouez, ar reizh, freuz ar mad en ur gêr vras vodern. Hervez ar gelennerez war an arzoù Marsha Meskimmon , ar soudarded kozh zo « diskouezet gwan e nouspet doare dre revelezh tagus maouezed Weimar. An ekonomiezh ha galloud ar reizh zo chomet etre daouarn merc'hed hep vertuz taolennet evel euzhviled ar vodernelezh. »\nE Kunstmuseum Stuttgart emañ an daolenn abaoe 1972.\nAdtapet diwar « https://br.wikipedia.org/w/index.php?title=Großstadt&oldid=1833343 »\nGasterezh en arz\nKemmoù diwezhañ degaset d'ar bajenn-mañ d'an 11 Ebr 2019, da 10:42.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/346 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/346\nI. CORINTIED, XIV.\nzell ar skiant bezit tud c’hreat. (21) Scrivet eo el lezen : Dre dud a langach all, ha dre vuzellou estranjour e komzin ouz ar bobl-man, ha koulskoude evel-se na zelaouint ket ac’hanoun, eme an Aotrou. (22) Evel-se eta al langachou a zo eur sin a-berz Doue, nann evit ar re a gred, mes evit ar re na gredont ket ; eleac’h ar brofesi a zo eur sin, nann evit ar re na gredont ket, mes evit ar re a gred. (23) Mar deu eta an Iliz holl d’en em assambli en eur memeus leac’h, ha mar deu an holl da gomz langachou dianavezet, ha mar deu eno tud simpl, pe tud incredul, ha na livirint-hi ket hoc’h euz kollet ho skiant-vad ? (24) Mes mar deu an holl da brofetisa, ha mar deu eno eun den incredul, pe eun den hep gwiziegez, he-man a zo confontet gant an holl, ha barnet gant an holl ; (25) hag evel-se an traou kuzet euz he galon a vezo dizoloet, hag o kweza evel-se d’an douar, e teuio da adori Doue, ha da ziscleria dre-holl ema Doue en ho touez en gwirionez.\n(26) Petra eta, breudeur, a dleit-hu da ober ? Pa deuit d’en em dastum assambles, ha beza hen deuz pep hini achanoc’h eur c’hantic, pe eur gelenadurez, pe eul langach estranjour, pe eur revelation, pe eun dra-benag da rei da intent ? Ra vezo great pep tra evit an edification. (27) Mar d’euz unan-benag hag a gomz eul langach estranjour, ra vezo, d’an hirra, daou pe dri anezhe, hag an eil goude egile ; ha ra vezo eno unan evit rei ho c’homzou da gompren. (28) Mar n’euz den evit rei da gompren, ra zeuio an hini a gomz eul langach estranjour da devel en Iliz, ha ra gomzo outhan he-unan hag ouz Doue. (29) Na dle komz nemed daou pe dri euz ar brofeted, hag ar re all a dle barna. (30) Ha mar hen deuz unan euz ar re a zo eno eur revelation-benag, ra zeuio ar c’henta da devel. (31) Rag holl ec’h hellit profetisa an eil goude egile, evit ma teuio an holl da zeski, ha da veza kelennet. (32) Hogen, sperejou ar brofeted a rank plega d’ar brofeted ; (33) rag Doue n’eo ket eun Doue a zizurz, mes eun Doue a beoc’h.\n(34) Evel ma her gweler en holl Ilizou ar zent, ra zeuio ho kragez da devel en Ilizou, rag n’eo ket permetet dezhe komz eno ; ha ra vezint sentus, hervez ma lavar ive al lezen. (35) Mar fell dezhe diski eun dra-benag, ra interrojint ho friejou en ho zi ; rag n’e ket deread d’ar gragez komz en Iliz.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/346&oldid=125467 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/331 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/331\nzant a spered, em euz barnet dija, evel pa vijen prezant, an hini hen deuz great kement-se : (4) (en hano hon Aotrou Jesus-Christ, c’houi o veza en em dastumet assambles, ha me ganeoc’h a spered, gant galloud hon Aotrou Jesus-Christ,) (5) barnet em euz, eur seurt den-ze da veza livret da Satan, ma vezo distrujet ar c’hig, ha ma vezo salvet ar spered e dervez an Aotrou Jesus. (6) Ne zere ket ouzoc’h en em c’hlorifia. Ha na ouzoc’h-hu ket penaos eun tammic goell a laka an toaz holl da c’hoï ? (7) Taolit er meaz eta ar goell koz, evit ma viot eun toaz nevez, evel ma’z oc’h hep goell ; rag ar C’hrist, hor Pask-ni, a zo bet offret en sacrifis evidomp. (8) Rag-se, miromp ar gouel, nann gant ar goell koz, na ken-neubeud gant goell ar valiç hag an drougviez, mes gant ar baraou hep goell euz al lealded hag euz ar wirionez.\n(9) Scrivet em euz deoc’h em lizer diwall deuz compagnunez an dud impudic ; (10) ne fell ket d’in lavaret kement den impudic a zo er bed, pe an dud touellet gant an avaristed, al laeron, pe adorerien an idolou ; anez e vije red deoc’h mond er meaz euz ar bed ; (11) mes ar pez em euz scrivet deoc’h eo kement-man : Mar d’euz unan-benag a c’halver breur, hag a zo impudic, pe avar, pe servicher an idolou, pe teod fall, pe mezvier, pe laer, diwallit da gaoud darempred ganthan, na zo-ken da zibri assambles gant eur seurt gwall den. (12) Rag, da betra em euz-me ezom da varn ar re a zo en diaveaz ? Ha n’eo ket deoc’h-hu eo da varn ar re a zo en diabarz ? (13) Evit ar re a zo en diaveaz, Doue a varno anezhe. Lammit eta an den fall euz ho touez.\nPA zigouez da unan ac’hanoc’h kaoud eun affer a-enep eun all, daoust hag hen a gred hen kas da veza barnet dirag an dud difeiz, kentoc’h eged dirag ar Zent ? (2) Ha na ouzoc’h-hu ket penaos ar Zent a varno ar bed ? ha mar barnit ar bed, hag indign oc’h-hu da varn an traou distera ? (3) Ha na ouzoc’h-hu ket penaos e varnimp-ni an elez ? Kent a ze e varnimp-ni traou ar vuez-man ! (4) Mar hoc’h euz procejou evit afferou ar vuez-man, e kemerit evit barnerien tud hag a zo disprijet gant an Iliz ! (5) Kement-se a lavaran evit ho mêz. Daoust ha n’euz ket a dud fur en ho touez,\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/331&oldid=125450 »


Malo a c'hoari war dachenn velldroad Kerfeuteun e Kemper © Radio France - Aurélie Lagain\nDiffusion du vendredi 31 août 2018 Durée : 11min\nKomzet e oa bet ganeomp diwar-benn emvod kelaouiñ skolioù Diwan bro Plijidi diwar-benn kudennoù an distro-skol. Kaoz oa bet ivez er c'heleier diwar-benn ar studierien o deus adkroget gant ar c'hentelioù hiriv. Klevet e oa bet ivez ur paotrig n'eus c'hoant kregiñ gant ar melldroad !\nDiwan : un emvod kelaouiñ dirak iz-prefeti Gwengamp\nTadoù, mammoù ha kelennerien Diwan a oa dirak iz-prefeti Gwengamp ar mintin-mañ evit goulenn c'hoazh hag adarre diskoulmoù padus evit ar skolioù Diwan. Treutaet eo bet c'hoazh ar yalc'hadoù skoaz ar bloaz tremenet. Diaesoc'h eo ivez kaout postoù skoazellet. Kristof Marquier, zo tad ha kelenner. Efedoù fetiz tre a zo war mont en-dro skolioù ar vro emezañ. "E skol Lannuon da skouer e vo ret d'ar familhoù asuriñ peder eurvezh hanter evit kempenn ar skol pe al labourioù tro-skol, e Louanneg ez un toull a 6000 euro. Gwashaet ar jeu abaoe ar bloaz tremenet" eme Kristof Marquier.\nAdkroget ar skol dija gant studierien-zo\nAn distro-skol a vo dilun evit ar vugale hag ar grennarde. Met, ur rak-distro-skol a oa dija hiriv evit lod deus ar studierien. Ouzhpenn 120 000 studier.ez zo e akademiez Roazhon, hag en o zouez Rozenn Bergot, a zo kroget gant ur stummadur skoazellerez klañvdiourez e Landerne.\nBerzh ar c'hleuboù melldroad war lañs kib ar bed\nWar lañs trec'h skipailh bro frañs e Kib ar Bed ez eus un toullad bugale b'ar vro o deus c'hoant lakaat o anvioù er c'hleuboù melldroad. Leun chouk e vo da skouer hini Kerfeunteun, e Kemper. Malo, 6 bloaz, az aio e klas CP benn dilun met a-bouezoc'h eo dezhañ mont disadorn da zorioù digor ar c'hleub-mañ.\n75 vloaz 'zo e oa dieubet kamp-bac'h Auschwitz, un testeni a glevomp. Bezañ labourer-douar ha maer e gumun war un dro. Nebeutoc'h-nebeutañ anezho a zo, unan 'vo klevet. Hag anv 'reomp deus an arload Kwizh 'benn c'hoari e brezhoneg.\nEn noz-mañ er c'heleier e reomp anv deus an embregerien radio, deus dale gant al lizheroù ha deus skritell emvod ar gelted\nDaleet e vo arnodennoù ar vacho e lec'hioù 'zo. Bagoù nevez a vo savet e Sant Nazer. Ha krignet eo bet an tevinier gant an amzer fall. Setu roll ar c'heleier emberr.\nUn diouer a ganerien a vefe er festoù-noz. Ar ganerez Marine Lavigne a ro he santimant deomp. Ha lenn a ra an dud e 2020 ? Setu 'pezh hon eus goulennet digant Hoel Maloeuvre, levraoueger.\nManifestiñ 'zo bet graet adarre 'enep da adframm al leveoù. Hag e Gwengamp eo bet rentet enor da Nathaël Julan.\nE bro Douarnenez n'eus mui deus ar SMUR diouzh noz dibaoe ur bloaz hanter. Lañs a zo ken ha ken gant an hentennoù divyezhek brezhoneg-galleg. Setu roll ar c'heleier emberr.\nL'invité de l'actu Les médecins se mettent aussi en grève contre la réforme des retraites\nIls sont fous ces Bretons Yves Le Tollec, ce chionosphérophile organise le festival de la boule à neige à Concarneau\nIls sont fous ces Bretons Nolwenn Le Lay, créatrice de fèves en verre pour la galette des rois\nLe patron de la police municipale de Villeneuve-lès-Béziers agressé physiquement\nRetraites : 200 manifestants réunis pour une marche aux flambeaux à Mont-de-Marsan


Touvaeg - Wikipedia\n(Adkaset eus Tuvaeg)\nUr yezh altaek eus ar skourr yezhoù turkek an norzh eo an touvineg pe touvaeg (тыва дыл tyva dyl, anvet ivez tuvin, tuva, tokha, soyot, soyon, tuba, uriankhai(-monchjak), diba pe kök mungak), komzet gant tro-dro da 209.400 den en holl e Touva e Rusia (Azia) (180.000 den e 2001), en Altay e Rannbarzh Emren Yinjiang e Sina (2.400 den e 1999) hag e Hövsgöl ha Hovd Aimags e norzh ha kornôg Mongolia (27.000 den e 1993).\n(тыва дыл tyva dyl)\nKomzet e : Rusia\nRannved : Touva\nKomzet gant : ~ 200.000\nYezhoù turkek norzh\nYezh ofisiel e : Touva\nISO 639-1 hini ebet\nISO 639-2 tyv\nKod SIL tyv\nC'hwec'h rannyezh ez eus disheñvel-tre an eil diouzh eben:\nTouvineg ar c'hreiz\nTouvineg ar c'hornôg\nTouvineg ar biz (todzhin)\nTouvineg ar gevred\nGant Lopsan-Chimit, ur manac'h tuva bouddaek eo bet ijinet doare-skrivañ broadel kentañ an tuvaeg e deroù ar bloavezhioù 30. Gwasket eo bet Lopsan diwezhatoc’h e-pad spurjoù Stalin. Lizherennoù roman a implije an doare-skrivañ-se dreist-holl, gant un nebeud lizherennoù nevez ouzhpenn evit merkañ sonioù an tuvaeg. Un nebeud levrioù zo bet embannet ennañ, en o zouez an taolioù esae kentañ evit deskiñ lenn d'an oadourien. Erlec’hiet eo bet lizherenneg Lopsan-Chimit diwezhatoc’h gant unan all diazezet war al lizherenneg kirillek en implij hiziv an deiz c’hoazh. Da-c’houde eo bet diverket roud doare-skrivañ ar manac’h eus al levrioù istor. Abaoe diskar an URSS eo krog an Duvaed hag un nebeud tud lennek all da dreiñ o selloù en-dro war istor ar skrivañ e tuvaeg. Adskoulmet eo bet neudenn an istor bremañ.\nGraet e vez en deiz a hiziv gant lizherenneg ar rusianeg eta, ouzhpennet enni teir lizherenn zibar ң (latin "ng" pe Lizherenneg fonetik etrebroadel (API) [ŋ]), Өө (latin "ö", IPA [ø]), Үү (latin "ü", IPA [y]). Heuliañ-rik a ra al lizherenneg urzh al lizherenneg rusianek gant ң lakaaet just goude Н, Ө goude О, ha Ү goude У. Ne gaver pennlizherenn ebet evit al lizherenn ң n'en em ziskouez morse e deroù ger ebet.\nPinvidik-mor eo sevenadur dre gomz an Duvaed. A bep seurt zo evel, da skouer, divinadelloù berr, rimadelloù, krennlavarioù, luziadelloù-teod betek kontadennoù marzus, hud, skrij, harozel ha danevelloù meur a zezreveller eurvezhioù-pad. E saozneg ez eus bet embannet un nebeud eus an davnevelloù meur-se, evel "Boktu-Kirish pe Bora-Sheelei" da skouer. En arvar emañ an arz dre gomz-se bremañ rak war goshaat ez a ar gonterien ha n'eus ket kalz a re yaouank evit dont war o lerc’h.\nEnesay.com - Tuvinian literature and mythology\n- Tuvan language and folklore materials\nAdtapet diwar « https://br.wikipedia.org/w/index.php?title=Touvaeg&oldid=1942384 »\nKemm diwezhañ d'an 13 C'hwe 2022 da 09:24\nKemmoù diwezhañ degaset d'ar bajenn-mañ d'an 13 C'hwe 2022, da 09:24.


Gwalldaol an 22 a viz Meurzh 2017 e Londrez - Wikipedia\nD'an 22 a viz Meurzh 2017 e voe ur gwalldaol islamour e kreiz kêr Londrez, e Westminster Bridge, e Parliament Square ha tro-dro da balez Westminster. An arsailher a gasas ur c'harr da flastrañ baleerien war pont Westminster Bridge ha goude-se ez eas a-benn e strolladoù tud dirak dor ar palez, kent goustilhañ un ofiser polis, a voe lazhet.\nAntronoz ez embannas ar Stad Islamek e oa kiriek d'ar gwalldaol e Londrez.\nWestminster Bridge ha Palez Westminster, lec'hioù pennañ ar gwalldaol\nGant daou ofiser polis all e voe lazhet ar sponter Khalid Masood (Adrian Russell Elms e anv badez) hag en devoa flastret ha lazhet daou valeer war Westminster Bridge. Kannaded ar Rouantelezh-Unanet e Westminster o devoa paouezet gant o labour, ha chomet e oant er savadur e-pad ar gwalldaol.\nKartenn pazenn-ha-pazenn eus an darvoud\nBleunioù e-koun ar gouzañvidi\nC'hwec'h den a voe lazhet – ar sponter en o zouez – hag un 50 bennak gloazet, seizh anezho don-tre.\nWar Parliament Square e oa ivez 56 lisead breton eus Konk-Kerne ; Tri anezho a voe gloazet ha kaset d'an ospital.\nBilañs d'an 23 a viz Meurzh 2017\nGouzañverien (hep ar sponter)\nRouantelezh-Unanet 3 12 15\nRepublik Korea 0 5 5\nBreizh 0 3 3\nBro-C'hall 0 1 1\nGres 0 2 2\nRoumania 1 1 2\nItalia 0 2 2\nAlamagn 0 1 1\nIwerzhon 0 1 1\nStadoù-Unanet 1 1 2\nAostralia 0 1 1\nSina 0 1 1\nDianav 0 2 2\nHoll broadelezhioù kemmesket 5 50 54\nBleunioù koun e Parliament Square\nGwalldaolioù an 13 a viz Du 2015 e Pariz\nGwalldaolioù an 22 a viz Meurzh 2016 e Brusel\n↑ (fr) Le Monde, 23 MEU 17\n↑ (fr) LCI\n↑ (fr) LeFigaro\n↑ (fr) Capital.\n↑ 6,0 6,1 6,2 6,3 6,4 ha6,5 (en) The Independant\n↑ (fr) Le Figaro\n↑ (it) La Repubblica\n↑ (pt) Expresso\nAdtapet diwar « https://br.wikipedia.org/w/index.php?title=Gwalldaol_an_22_a_viz_Meurzh_2017_e_Londrez&oldid=1750384 »\nDernière modification le 4 Mez 2017, à 00:42\nKemmoù diwezhañ degaset d'ar bajenn-mañ d'an 4 Mez 2017, da 00:42.


Abati Cwm-hir - Wikipedia\nRivinoù abati Cwm Hir\nBez Llywelyn ap Gruffudd en abati.\nDiwar-benn rivinoù un abati eo ar pennad-mañ. Ur pennad all zo diwar-benn ar geriadenn anvet Abaty Cwm-hir\nAbati Cwm-hir, pe abati Cwm Hir, a oa un abati eus urzh ar Sistersianed e reter Kembre. Emañ ar rivinoù anezhañ en hanternoz da gêr Llandrindod e Powys.\nSavet e voe ur manati eno gant menec’h eus Abati Hendy-gwyn ar Daf e 1176 (met marteze e oa bet ur manati koshoc’h eno). Gant menec’h abati Cwm-hir e voe savet Abati Cymer, d’e dro, e 1198.\nPriñsed Gwynedd a roas o skoazell da abati Cwm-hir en XIIIvet kantved. Kement-se a goustas ker d’ar venec’h rak devet e voe ar savadur dre ziv wech gant soudarded saoz ha ret e voe d’an abati paean un dell-gastiz 200 lur sterling e 1231 abalamour ma oa bet harpet Llywelyn ab Iorwerth gant ar venec’h en e emgann ouzh un arme saoz e-kichen Y Gelli Gandryll. Korf dibennet Llywelyn ap Gruffudd, diwezhañ priñs Kembre dieub, a voe beziet en abati, goude an emgann ma voe lazhet, e Cilmeri, e miz Kerzu 1282.\nE deroù an XIIIvet kantved, dindan ren Llywelyn ab Iorwerth, e oa bet kroget gant labourioù evit ober eus iliz an abati an hini vrasañ e Kembre (75 metr hed). Met ne voent morse kaset betek penn. E 1381 ne oa nemet 8 manac’h en abati ken ha kouezhañ a reas ar savadur en e boull tamm-ha-tamm e-pad emsavadeg Owain Glyndŵr.\nAdtapet diwar « https://br.wikipedia.org/w/index.php?title=Abati_Cwm-hir&oldid=1867115 »\nDernière modification le 3 Meu 2020, à 17:57\nKemmoù diwezhañ degaset d'ar bajenn-mañ d'an 3 Meu 2020, da 17:57.


Republik Kiprenez - Howling Pixel\n(Banniel Kiprenez) (ardamezioù Kiprenez)\nYezh ofisiel gresianeg ha turkeg\nPrezidant' (priñs) Dimitris Christofias\nKod war ar Genrouedad .cy\nKiprenez en Unaniezh Europa\nDimitris Christofias (ganet d'an 29 a viz Eost 1946) zo ur politikour ha prezidant republik Kiprenez abaoe an 28 a viz C'hwevrer 2008. En Unaniezh Europa eo Christofias ar prezidant nemetañ ezel eus ur strollad komunour.\nDa heul ur gwallzarvoud en ur stok armoù ha klemmoù a-berzh ar boblañs e c'houlennas Christofias dilez holl izili ar gouarnamant e miz Gouere 2011.\nGreenpeace (o tont eus ar saozneg : peoc'h glas) a zo un aozadur nann-gouarnamantel difeuls a stourm evit gwareziñ an endro. Kavout a reer ar gevredigezh-se e muioc'h eget 55 bro dre ar bed a-bezh.\nKomzet e vez rannyezh c'hresianek Kiprenez pe gresianeg Kiprenez (gresianeg: Κυπριακή διάλεκτος, "rannyezh kiprenezek" pe Κυπριακά "kiprenezeg") gant muioc'h evit 500.000 den e Kiprenez ha gant kantmiliadoù a ezvroidi.\nKomzet e vez evel yezh kentañ gant an darn vrasañ eus ar Gipreneziz c'hresianek, an darn vrasañ anezhe o chom e lodenn su ar vro e Republik Kiprenez hag ivez gant un nebeud tud kozh pe goshoc'h e kêriadennoù resis tro-dro da Louroudjina ha Tylliria/Dillirga e Republik Turk Kiprenez an Norzh ha komzet e vez evel eil yezh ivez gant an darn vrasañ eus ar Gipreneziz turkek gozh.\nUl liamm diglosia zo etre ar rannyezh c'hresianek komzet e Kiprenez en un tu, implijet dre gomz gant an darn vrasañ eus an dud, hag an dimotiki pe "gresianeg unvan", implijet dre skrid hag evit kas da benn aferioù ofisiel hag a renk uhel, en tu all. Implijet e vez ar gresianeg unvan (gant ur pouez-mouezh lec'hel peurliesañ avat) er skolioù (estreget war porzh ar skol), er breujoù, er mediaoù (skingomz, skinwel, kelaouennoù...) hag ivez pa gomzer dirak ha gant tud o tont eus lec'h all. Implijet e vez stank avat ar c'hiprenezeg war ar genrouedad hag evit kas gerioùigoù a bellgomz da bellgomz.\nDre vras, seul greñvoc'h ar rannyezh implijet gant un den bennak (da lâret eo seul dostoc'h ouzh ar vazilektenn), seul vuioc'h e vo lakaet da "blaou" (χώρκατος; "kêriadennad"), da lâret un den dizesk ha paour dreist-holl gant an Kiprenezed a renkad uhel pe uheloc'h.\nAr gegin-derv (liester : kegined-derv), pe kegin (liester : kegined), a zo ur spesad golvaneged eus ar c'hoadoù hag ar garzhaouegoù, Garrulus glandarius an anv skiantel anezhañ.\nDeskrivet e voe ar spesad gant an naturour svedat Carl von Linné (1707-1778) e 1758 evit ar wech kentañ, Corvus glandarius (kentanv) e anv skiantel d'an ampoent.\nKiprenez (gresianeg Κύπρος ; turkeg Kıbrıs) a zo un enezenn e reter ar Mor Kreizdouar, 75 km er-maez da aod su Turkia.\nHe gorread a zo 9 251 km². Mar seller hepken ouzh an douaroniezh emañ Kiprenez en Azia, met degemeret eo ar vro evel ur vro eus Europa evit abegoù istorel, sevenadurel ha politikel.\nAr glujar choukar (liester : klujiri choukar) a zo ur spesad evned krenndev, Alectoris chukar an anv skiantel anezhañ.\nAnvet e voe Perdix Chukar (kentanv) da gentañ-penn (e 1830) gant al loenoniour breizhveuriat John Edward Gray (1800-1875). Dont a ra e anv eus ar ger hindek "chukor" a vez graet anezhañ da envel al laboused-se.\nAr c'hogenneg kuch (liester : kogennegi-kuch) a zo ur spesad golvaneged, Galerida cristata an anv skiantel anezhañ.\nAnvet e voe Alauda cristata (kentanv) da gentañ-penn (e 1758) gant an naturour svedat Carl von Linné (1707-1778).\nAl laouenan troc'hanik (liester : laouenaned troc'hanik), pe laouenan pe laouenanig hepmuiken, pe draouennig vihan, zo brudet da vout unan eus evned bihanañ Breizh, met n'eo ket an hini bihanañ-holl avat.Troglodytes troglodytes eo e anv skiantel, met anvet e voe Motacilla Troglodytes (kentanv) da gentañ-penn (e 1758) gant an naturour svedat Carl von Linné (1707-1778).\nLur Kiprenez, anvet ivez en un doare nann-ofisiel Lira Kiprenez (eus a latin lira, gresianeg λίρα / lies. λίρες ha turkeg lira) a zo ur moni implijet e Republik Kiprenez hag e Akrotiri ha Dhekelia. Republik Turk Kiprenez an Norzh a ra gant Lira Nevez Turkia avat.\nE 1879 e voe krouet lur Kiprenez. An hevelep talvoudegezh hag al Lur Saoz o-doa betek 1960 ha disrannet e oa e 20 shilling (σελίνι / σελίνια, şilin). E 9 piastr (γρόσι / γρόσια, kuruş) e oa disrannet ar shilling ivez da virout ul liamm gant al Lira Durkat a oa disranet e 100 kuruş. E 40 para e oa disrannet pep piastr. Gant ar bloavezhioù e lakaas ar monc’hwezh talvoudegezh ar para da zigreskiñ ha divizet e voe e 1955 da erlec'hiañ ar paraoù hag ar shillingoù gant 1000 mil (μιλς, mil). Kenderc'hel a rejod da envel ar pezh 5 mil ur "piastr" hag hini 50 mil ur "shilling".\nE 1983 e erlec'hjod ar miloù gant centoù. Pep cent a dalveze 10 mil. D'an amzer-se e oa ar pezh bihana e dalvoudegezh hini 5 mil. 1/2 cent e voe adanvet met dilammet e voe buan a-walc'h goude m'en-do e lakaaet da zidalvoudus ar monc'hwezh.\nErlec'hiet e voa lur kiprenez gant an euro en dazont tost.\nAr varc'hvran (liester : marc'hvrini), pe marc'hvran veur (liester : marc'hvrini meur), a zo ur spesad golvaneged bras a seurt gant ar brini, Corvus corax an anv skiantel anezhañ.\nLevkosía (gresianeg: Λευκωσία / Lefkosía; turkeg Lefkoşa), pe Nikozia, eo kêr-benn Kiprenez. Rannet eo kêr abaoe brezel 1974 pa'z eo bet rannet an enez e div, gant Republik Kiprenez, an hini nemeti anavezet war an dachenn etrebroadel, ha Republik Turk Kiprenez an Norzh (anavezet hepken gant Turkia). Kêr-benn an div Republik-se eo Nikozia.\nAr pennduig pe pennduig kilpenn gwenn (liester : pennduiged kilpenn gwenn), a zo ur spesad golvaneged, Periparus ater an anv skiantel anezhañ.\nAnvet e voe Parus ater (kentanv) da gentañ-penn (e 1758) gant an naturour svedat Carl von Linné (1707-1778).\nDiouzh tro e vez meret prezidantelezh ar C'huzul europat anezhañ lec'h divizout pennañ Unaniezh Europa. Bep c'hwec'h miz e vez troet, en urzh lizherennek anv pep Stad ezel eus an UE en he yezh ofisiel.\nKadoriet eo kendalc'hioù Europa (kuzulioù europat) a vez dalc'het a-hed ar c'hwec'hmiziad gant Penn Stad pe Penn gouarnamant ar vro e penn ar C'huzul europat. An den-se eo ivez Prezidant ar C'huzul europat.\nMa teu un deiz Bonreizh Europa da vezañ e talvoud, e teuio prezidant ar C'huzul europat da vezañ dilennet evit daou vloaz hanter gant izili ar C'huzul europat ha n'hallo ket mui sammañ kargoù en e vro e-keit-se.\nSetu roll ar prezidantelezhioù diwezhañ :\n19951añ Genver betek 30 Mezheven : Bro-C'hall\n1añ Gouere betek 31 Kerzu : Spagn19961añ Genver betek 30 Mezheven : Italia\n1añ Gouere betek 31 Kerzu : Iwerzhon19971añ Genver betek 30 Mezheven : Izelvroioù\n1añ Gouere betek 31 Kerzu : Luksembourg19981añ Genver betek 30 Mezheven : Rouantelezh-Unanet\n1añ Gouere betek 31 Kerzu : Aostria19991añ Genver betek 30 Mezheven : Alamagn\n1añ Gouere betek 31 Kerzu : Finland20001añ Genver betek 30 Mezheven : Portugal, Antonio Guterres\n1añ Gouere betek 31 Kerzu : Bro-C'hall, Jacques Chirac20011añ Genver betek 30 Mezheven : Sveden, Göran Persson\n1añ Gouere betek 31 Kerzu : Belgia, Guy Verhofstadt20021añ Genver betek 30 Mezheven : Spagn, José Maria Aznar\n1añ Gouere betek 31 Kerzu : Danmark, Anders Fogh Rasmussen20031añ Genver betek 30 Mezheven : Gres, Costas Simitis\n1añ Gouere betek 31 Kerzu : Italia, Silvio Berlusconi20041añ Genver betek 30 Mezheven : Iwerzhon, Bertie Ahern\n1añ Gouere betek 31 Kerzu : Izelvroioù, Jan Peter Balkenende20051añ Genver betek 30 Mezheven : Luksembourg, Jean-Claude Juncker\n1añ Gouere betek 31 Kerzu : Rouantelezh-Unanet20061añ Genver betek 30 Mezheven : Aostria\n1añ Gouere betek 31 Kerzu : Finland20071añ Genver betek 30 Mezheven : Alamagn, Angela Merkel\n1añ Gouere betek 31 Kerzu : Portugal20081añ Genver betek 30 Mezheven : Slovenia\n1añ Gouere betek 31 Kerzu : Bro-C'hall, Nicolas Sarkozy20091añ Genver betek 30 Mezheven : Tchekia\n1añ Gouere betek 31 Kerzu : Sveden20101añ Genver betek 30 Mezheven : Spagn\n1añ Gouere betek 31 Kerzu : Belgia20111añ Genver betek 30 Mezheven : Hungaria\n1añ Gouere betek 31 Kerzu : Polonia20121añ Genver betek 30 Mezheven : Danmark\n1añ Gouere betek 31 Kerzu : Republik Kiprenez20131añ Genver betek 30 Mezheven : Iwerzhon\n1añ Gouere betek 31 Kerzu : Lituania20141añ Genver betek 30 Mezheven : Gres\n1añ Gouere betek 31 Kerzu : Italia20151añ Genver betek 30 Mezheven : Latvia\n1añ Gouere betek 31 Kerzu : Luksembourg20161añ Genver betek 30 Mezheven : Izelvroioù\n1añ Gouere betek 31 Kerzu : Slovakia20171añ Genver betek 30 Mezheven : Malta\n1añ Gouere betek 31 Kerzu : Rouantelezh-Unanet20181añ Genver betek 30 Mezheven : Bulgaria\n1añ Gouere betek 31 Kerzu : Aostria20191añ Genver betek 30 Mezheven : Roumania\n1añ Gouere betek 31 Kerzu : Finland\nRauf Denktaş (Pafos, 27 a viz Genver 1924 - Nikozia, 13 a viz Genver 2012) a oa un alvokad hag ur politiker turk eus Kiprenez hag a voe prezidant kentañ Republik Turk Kiprenez an Norzh betek 2005.\nKregiñ a reas d'ober politikerezh en e yaouankiz, pa oa Kiprenez e dalc'h Breizh-Veur c'hoazh. E 1973 e voe dilennet da vesprezidant Republik Kiprenez. E 1974 ha 1975, goude aloubadeg hanternoz Kiprenez gant arme Turkia, e voe prezidant ar velestradurezh emren turk. Etre 1975 ha 1983 e voe prezidant ar stad kevreet turk hag adalek 1983 e voe prezidant ar stad nevez-embannet, Republik Turk Kiprenez an Norzh (e turkeg : Kuzey Kıbrıs Türk Cumhuriyeti, KKTC).\nSetu amañ listenn peuzklok sturiennoù Stadoù, tiriadoù ha broadoù ar bed a vremañ. Lod anezho o deus dibabet tremen hep sturienn.\nUn arouez ♦ zo dirak an elfennoù ha n'int ket Stadoù dizalc'h.\nSzeged (distaget [ˈsɛɡɛd] en hungareg) zo ur gêr eus Hungaria, er c’hreisteiz da Vudapest, e kember ar stêrioù Tisza ha Maros, e kontelezh Csongrád. War-dro 170 000 a annezidi zo enni (e 2011).\nKêr bennañ kreisteiz Hungaria eo, nepell diouzh harzoù Serbia ha Roumania, ha brudet eo Skol-veur Szeged. Anavezet eo korn-bro Szeged abalamour ma c’hounezer kalz paprika ennañ.\nA-gozh eo anavezet Szeged ha Partiscum e oa hec’h anv da vare ar Romaned. Eus 1183 eo ar meneg kentañ eus an anv hungarek Szeged. Sez gouarnamant enep-dispac’hel Hungaria e voe Szeged e 1919, pa oa bet embannet Republik Soviedel Hungaria gant ar gomunourien e Budapest.


Ali Farka Toure - Wikipedia\nAli Ibrahim "Farka" Touré (1939 - 7 a viz Meurzh 2006), kaner ha gitarour a vro Mali, hag unan eus ar sonerien brudetañ en Afrika. E sonerezh a zo ur meskaj etre ar sonioù hengounel eus e vro genidik hag ar Blues amerikan. Kanañ a rae e meur a yezhoù afrikan : songhaieg, fulaeg, pe d/tamacheg da skouer.\nE anv, Farka, a dalv "Azen", evit deltu al loen. Ganet eo bet e Kanau, ur geriadenn tost d'ar ster Niger. Kroget en deus sevel tonioù goude bezañ gwelet sonadeg Fodeba Keïta, ur soner eus Gine. Sevel a reas neuze e strollad kentañ e 1960 : ar strollad 117. Seniñ a raio gantañ e Mali a-bezh. E 1970 ez eas e-barzh laz-seniñ Radio Mali, lakaet maez al lezenn gant ar gouarnamant e 1973. Kenderc'hel a reas seniñ diouzh e du e kornog Afrika a-bezh. E bladenn gentañ a zo deuet er-maez e 1976, hag adalek 1980 ez eas Ali Farka Toure da seniñ er bed a-bezh evit e droiad etrebroadel kentañ. Goude meur a bladennoù, e tivizas e 1997 en em ouestlañ d'al labour douar en e geriadenn, Niafounke. Diwar-se e savas koulskoude ur bladenn graet Niafounke anezhi. Enni e kano e labour, an deskadurezh, ar justis, hag an Apartheid.\nDilennet evel maer Niafounke (en anv ar strollad Unvan evit ar Republik hag an Demokratelezh), e kendalc'has moarvat da sevel pladennoù all (daou e 2005).\nMervel a reas d'ar 7 a viz Meurzh 2006 e Bamako, diwar ur c'hrign-bev an eskern. O paouez echuiñ e labour evit e bladenn ziwezhañ e oa.\n1987 : Ali Farka Touré\n1992 : The source - World Circuit\n1994 : Talking Timbuktu - World Circuit asambles gant ar gitarour Ry Cooder\n2005 : Niafunké - World Circuit-\n2005 : In the heart of the moon, gant Toumani Diabaté\nAdtapet diwar « https://br.wikipedia.org/w/index.php?title=Ali_Farka_Toure&oldid=1822250 »


Sizhunvezh Europat evit digreskiñ al lastez : eus an 19 d’ar 27 a viz Du\nSizhunvezh Europat evit digreskiñ al lastez 1\nLe 17/11/2021 • Mis à jour le 19/11/2021 | 17h59\nAr Sizhunvezh Europat evit digreskiñ al lastez a vo e Kemper eus an 19 d’ar 27 a viz Du ar bloaz-mañ. Kinniget e vez gant Ajañs an endro ha mestroni an energiezh (AAEME) ha gant ministrerezh an ekologiezh gant souten Europa.\nPellgargañ roll an obererezhioù amañ\nMerañ gwelloc’h al lastez a dalvez, da gentañ, kement ha chom hep produiñ anezho evit lakaat harz d’o c’hementad. Al lastez aesañ da skarzhañ eo ar re na vezont ket produet ganeomp ! Pep hini ac’hanomp a c’hall produiñ nebeutoc’h a lastez gant jestroù eeun, a c’haller ober da bep mare : er supermarc’had evel er gêr, el labour evel el liorzh. Gant ar Sizhunvezh Europat evit kaout nebeutoch a lastez omp pedet, asambles, da implijout an traoù pelloc’h evit ma vo produet, en un doare efedus, nebeutoc’h a lastez bemdez. Evit an oberiadenn nevez-mañ, Kemper Breizh Izel a lakaio war wel an oberoù hiniennel ha stroll er c’horn-bro gant obererien a laka o foan hag a zo kendrec’het gant spletoù un ekonomiezh dilonketoc’h hag avizetoc’h.\n“Hiziv an deiz e vez produet tost 590 kg lastez-ti ha damheñvel bep bloaz gant pep Gall. Er bloavezhioù diwezhañ eo bet liesaet dre zaou ar c’hementad lastez : prenañ a reomp muioc’h hag ingaloc’h. Berrbadoc’h eo ar produioù ha cheñch a reomp anezho aliesoc’h abalamour ma ne’z eont ket en-dro ken pe ne blijont ket ken deomp. E-giz-se eo deuet da vezañ hollbouezus digreskiñ al lastez evit arboellañ an danvezioù krai heskus, lakaat harz d’ar skogoù war an endro ha marc'hadmataat priz al lastez evit pep hini.\nEvit gwir eo al lastez na vezont ket produet al lastez gwellañ, ar re aesañ da verañ. Met penaos ober ? Sur-a-walc’h e vo diskoulmoù gant ar Sizhunvezh Europat evit digreskiñ al lastez ! Eus an 19 d’ar 27 a viz Du, deuit’ta da zeskiñ penaos fardañ hoc’h aozadoù kempenn deoc’h-c’hwi, ho kwezeladoù, ho podoù-gwer laezh goell… hag memes ho kinkladurioù Nedeleg ! Bec’h dezhi evit beveziñ gwelloc’h.”\nIsabelle Assih, Maerez Kemper, Prezidantez Kemper Breizh Izel\nAn ti bale, ur benveg gouestlet d’an diorren padus\nUr benveg nevez a zo bet akuizitet gant servij lastez Kemper Breizh Izel, gant stumm un ti evit kizidikaat pep hini diwar-benn jestroù an diorren padus. Ar pal eo degas diskoulmoù pleustrek d’an holl evit digreskiñ e lastez hag evit ma teuio da vezañ padusoc’h ar gevredigezh. Pezhioù disheñvel un ti a zo e-lec'h ma vez diskouezet peseurt mod ober evit beveziñ gwelloc’h. An ti bale a vo dispaket a-hed ar sizhunvezh e sal an Ursuladezed war reper François Mitterrand (burevioù kozh France Bleu Breizh Izel).\nAl lizher-kelaouiñ a-fet diveskañ al lastez n°7 – “Prenañ a-drac, bec’h dezhi !”\nEmbannet eo bet ar seizhvet lizher-kelaouiñ a-fet diveskañ al lastez evit miz Du 2021, un gelaouenn ispisial evit “Sizhunvezh Europat evit digreskiñ al lastez”.\nPellgargañ al lizher n°7